Ε.Π.Ο.Σ. ΦΥΛΗΣ

Αττική, Πάρνηθα: Πηγή «Κρύας» Φυλής, πηγή Μπικέζα , κορυφή Καραμανλή (943μ.), Προφ.Ηλίας (892μ.) (κυκλική)
2024-11-10 10:00 - 15:00 (Europe/Athens)
10/11
Αττική, Πάρνηθα: Πηγή «Κρύας» Φυλής, πηγή Μπικέζα , κορυφή Καραμανλή (943μ.), Προφ.Ηλίας (892μ.) (κυκλική)
Η διαδρομή προτείνεται για αρχαρίους
Συνάντηση 08:00 στην πηγή «Κρύας» Φυλής (672μ.) απ όπου αρχίζουμε την πεζοπορία μας ακολουθώντας ανηφορικό μονοπάτι (σήμανση κόκκινος ρόμβος) και φτάνουμε στη πηγή Μπίκεζα με τον μεγάλο πλάτανο. Από εκεί ακολουθούμε το μονοπάτι ανάμεσα από κέδρους και χορτολίβαδα μέχρι τη λάκκα Καραμανλή. Ακολουθούμε ελαφρά ανηφορικό χωματόδρομο μέσα από μικρό ελατοδασος και φτάνουμε στην κορυφή Καραμανλή (943μ.). Συνεχίζοντας στον χωματόδρομο για περίπου φτάνουμε στο ξωκλήσι του πρ.Ηλία (892μ.) ένα εκκλησάκι με τοιχογραφίες και με θέα τα Δερβενοχώρια, το Βούντημα, Εύβοια, Κιθαιρώνα κλπ.. Παίρνουμε ξανά το δρόμο της επιστροφής ακολουθώντας το ίδιο μονοπάτι ή μετά την λάκκα του Καραμανλή ακολουθούμε τον δασικό δρόμο για Κλημέντι απ όπου ξαναμπαίνουμε στο μονοπάτι του κόκκινου ρόμβου για να επιστρέψουμε στην αφετηρία.
Ω.Π.: 5, Υ.Δ.: 270, Β.Δ.: 1 (13χλμ.)
Συντονιστής: Γιάννης Μελετούδης

Ηλεία: Φολόη – φαράγγι των Κενταύρων
2024-11-03 09:00 - 23:00
3/11
Ηλεία: Φολόη – φαράγγι των Κενταύρων
Αναχώρηση 07:00 για την Φολόη (640μ.). Η πεζοπορία μας αρχίζει στην κατηφορική διαδρομή που μας οδηγεί στην είσοδο του φαραγγιού των Κενταύρων. Το τοπίο είναι μαγευτικό, με επιβλητικούς βράχους και πυκνή βλάστηση που καθηλώνουν τον επισκέπτη. Η πεζοπορία είναι γενικά εύκολη, αν και υπάρχουν δύο-τρία σημεία που απαιτούν μεγαλύτερη προσοχή. Το μονοπάτι είναι καλά σημαδεμένο με κόκκινα σημάδια, καθώς χρησιμοποιείται και για αγώνα ορεινού τρεξίματος.
Η διαδρομή μας συνεχίζεται μέσα από πανέμορφα φυσικά τοπία και καταλήγει στο δρυοδάσος, όπου μπορούμε να θαυμάσουμε τις επιβλητικές βελανιδιές με τα κόκκινα φθινοπωρινά χρώματα στα φυλλώματά τους και τα διάφορα είδη μανιταριών που αναπτύσσονται στη σκιά τους, χάρη στις ιδανικές συνθήκες θερμοκρασίας και υγρασίας της περιοχής. Η επιστροφή γίνεται μέσω του δάσους και ολοκληρώνεται με την επίσκεψη στο Περιβαλλοντικό Μουσείο Φολόης
Συνολικές Ώ.Π.: 4-4.30, Υ.Δ.: 380, Β.Δ.: 1 (11χλμ.)
Συντονιστές: Διονύσης Σεμιτέκολος & Νίκος Σιάκουλης

16ος Αγώνας ορεινού δρόμου «Άρμα Πάρνηθας»
2024-10-20 12:00 - 17:00
20/10
16ος Αγώνας ορεινού δρόμου «Άρμα Πάρνηθας»
Ημιμαραθώνιος 21χλμ. ( ο 1ος ορεινός ημιμαραθώνιος της Πάρνηθας)
Standard : 11χλμ.
. Ο αγώνας διοργανώνεται από τον Ε.Π.Ο.Σ. Φυλής στην πράσινη καρδιά της Δυτικής Πάρνηθας και με σημείο εκκίνησης και τερματισμού της Πηγές Αρχαίας Φυλής.
Η διοργάνωση θα περιλαμβάνει διαδρομές 11 και 21 χιλιομέτρων τόσο για όσους θέλουν να αποκτήσουν μία πρώτη ιδέα από ορεινό αγώνα όσο και σε έμπειρους δρομείς βουνού. Οι διαδρομές συναντούν ρυάκια, πηγές και περνούν από ελατοσκέπαστα και πευκοσκέπαστα μονοπάτια! Στον 16ο αγώνα θα πραγματοποιηθεί ο πρώτος ορεινός ημιμαραθώνιος στην Πάρνηθα με τα 4/5 της διαδρομής σε μονοπάτι!
Οι εγγραφές έχουν ξεκινήσει #runninginGreece #trail_running #runners #Parnitha
Ο αγώνας πραγματοποιείται με υποστήριξη εθελοντών, άρτια οργάνωση και πολλές κι ευχάριστες εκπλήξεις για τους δρομείς!!
Περισσότερες πληροφορίες στο www.armaparnithas.gr

Νότια Πίνδος: Καπ-Γκρας, κορυφή Νεράϊδα (1931μ.), Μουτσαριώτικο Ρέμα. Καταρράκτης «Μαντάνι του Δαίμονα»
2024-10-11 19:30 - 2024-10-14 00:00
11-13/10
Νότια Πίνδος: Καπ-Γκρας, κορυφή Νεράϊδα (1931μ.), Μουτσαριώτικο Ρέμα. Καταρράκτης «Μαντάνι του Δαίμονα»
Παρασκευή: Αναχώρηση 16:30 μέσω Πύλης Τρικάλων για Αθαμανία Τρικάλων όπου διανυκτέρευση σε ξενώνα και σκηνές.στο σκεπαστό χαγιάτι της εκκλησίας
Σάββατο: Δύσκολη πορεία: Αναχώρηση οδικώς για Πολυθέα (1.100μ.). Έναρξη πεζοπορίας αρχικά σε χωματόδρομο και μετά σε δασωμένο μονοπάτι μέχρι την κορυφή Νεράϊδα (1.931μ.). Η διαδρομή μας συνεχίζεται με βόρεια κατεύθυνση στην κορυφογραμμή περνώντας από την κορυφή Τσονάρικο (1.767μ.) και συνεχίζοντας την πεζοπορία μας καταλήγουμε στο χωριό Κρανιά (1.140μ.) έχοντας διασχίσει τα πανέμορφα και καταπράσινα λιβάδια του Καπ-Γκρας, παλιά βοσκοτόπια Ω.Π.: 9-10, Υ.Δ.: +1115 -1120 Β.Δ.: (19χλμ.) Εύκολη πορεία: Αναχώρηση οδικώς για το βλάχικο χωριό Αγία Παρασκευή ή Τζούρτζια (870μ.), ένα αριστούργημα παραδοσιακής αρχιτεκτονικής. Πεζοπορία από το χωριό, αρχικά σε χωματόδρομο και στη συνέχεια από παρόχθιο μονοπάτι ανάμεσα σε πλατάνια κι έχοντας απέναντί μας δάσος ιτάμου, από τα λίγα στην Ελλάδα. Διασχίζουμε το ποτάμι και ακολουθούμε ανηφορική ελατοσκέπαστη διαδρομή. Σε λίγο η βλάστηση αραιώνει και διασχίζοντας τώρα αλπικό τοπίο φτάνουμε στον καλά κρυμμένο επιβλητικό καταρράκτη σε συστάδα ελάτων το «Μαντάνι του Δαίμονα» (1.120μ.) με την υπέροχη λίμνη στη βάση του. Ω.Π.: 4-4.30, Υ.Δ.: 250, Β.Δ.: 1
Κυριακή : Μουτσαριώτικο ρέμα: Αρχίζουμε την πεζοπορία μας από το χωριό Αθαμανία και κινούμαστε παράλληλα με το ποτάμι το οποίο θα χρειαστεί να διασχίσουμε αρκετές φορές. Όσο ανεβαίνουμε στις όχθες του το τοπίο αρχίζει να αλλάζει και να στενεύει φανερώνοντας μοναδικούς εντυπωσιακούς γεωλογικούς σχηματισμούς στα τοιχώματά του Ω.Π.: 4-5, Β.Δ.: 1
Απαραίτητα ρούχα και παπούτσια που θα βραχούν καθώς και κράνος
Συντονιστές για τη δύσκολη πορεία: Νίκος Μητρόπουλος & Σωτήρης Τοπάλογλου. Συντονιστής για την εύκολο πορεία: ένα μέλος του Δ.Σ.

Φωκίδα. Γκιώνα: Στρώμη – Σπήλαιο Στρώμης ή Σπηλιά Mayer – Ε4(κυκλική)
2024-10-06 10:00 - 2024-10-07 00:00
6/10
Φωκίδα. Γκιώνα: Στρώμη – Σπήλαιο Στρώμης ή Σπηλιά Mayer – Ε4(κυκλική)
Στο σπήλαιο της Στρώμης στους πρόποδες της Γκιώνας, φιλοξενήθηκαν για μήνες οι Έντυ Μάγιερς & Ντένυ Χάμσον οργανώνοντας το σαμποτάζ της ανατίναξης της γέφυρας του Γοργοπόταμου ενισχύοντας την αντίσταση εναντίον των Γερμανών στην Ελλάδα στο β’ παγκόσμιο πόλεμο. Έκτοτε η Σπηλιά της Στρώμης έγινε γνωστή κι ως Σπηλιά του Μάγιερ ή Σπήλαιο της Αντίστασης
Αναχώρηση 07:00 για το χωριό Στρώμη (834μ.) απ’ όπου ξεκινά τη πεζοπορία μας, διασχίζοντας την πλατεία του χωριού, μένουμε για λίγο ακόμη στο δρόμο και μετά ακολουθούμε μονοπάτι εμφανές και με καλή σήμανση. Σε μια ώρα περίπου φτάνουμε σε στέρνα δίπλα στο χωματόδρομο, συνεχίζουμε αριστερά προς Καλοσκοπή κι ανηφορίζουμε τον χωματόδρομο κι από πλακόστρωτο φτάνουμε στο Σπήλαιο της Στρώμης. Επιστρέφουμε από τα ίδια μέχρι τη στέρνα κι από εκεί για 1χλμ. περίπου ακολουθούμε το χωματόδρομο και στην διασταύρωση στρίβουμε αριστερά κι συνεχίζουμε στο Ε4 για περίπου μία ώρα ακόμη μέχρι να φτάσουμε στο χωριό Στρώμη (κυκλική) Ω.Π.: 5-5.30, Υ.Δ.: 624, Β.Δ:1 (11χλμ.)
Συντονιστές : Νίκος Αναστασίου, Θοδωρής Ριζόπουλος & Μάρω Παναγιωτάκη

Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημαμαραθωνίου
2024-10-05 11:30 - 16:00
5/10, Σάββατο
Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημιμαραθωνίου
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του 16ου αγώνα δρόμου (πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες, χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας.
Το ΔΣ επιβραβεύει τους εθελοντές των καθαρισμών των μονοπατιών της Πάρνηθας του 2024 για τη σημαντική συμβολή τους και ανά 3 συμμετοχές σε καθαρισμούς θα έχουν δώρο μία μονοήμερη εξόρμηση.
Απαραίτητη η κράτηση στο σύλλογο
Συντονιστές: μέλη του Δ.Σ.

Αττική, Πάρνηθα: Πηγή «Κρύας» Φυλής – Κιάφα Μαρίστα – Σπήλαιο Πανός – Κιάφα Καμπέρα – Μονοπάτι Αποστόλη – Πηγή «Κρύας» Φυλής (κυκλική)
2024-09-28 11:30 - 16:30
28/9 Σάββατο
Αττική, Πάρνηθα: Πηγή «Κρύας» Φυλής – Κιάφα Μαρίστα – Σπήλαιο Πανός – Κιάφα Καμπέρα – Μονοπάτι Αποστόλη – Πηγή «Κρύας» Φυλής (κυκλική)
Μια πανέμορφη διαδρομή μέσα σε πυκνό και καταπράσινο δάσος!!
Συνάντηση στην πηγή Κρύας Φυλής στις 08:30 απ όπου αρχίζει η πεζοπορία μας από το εκκλησάκι της Αγίας Παρασκευής και μέσα από πευκοδάσος φτάνουμε στη θέση Κιάφα Μαρίστα. Κατηφορίζουμε σε ελατοσκέπαστο μονοπάτι προς το ρέμα της Γκούρας ή τον αρχαίο Κελάδωνα (αυτή την εποχή δεν έχει νερό) διασχίζοντας τμήμα μονοπατιού με προστατευτικό συρματόσχοινο. Από το ρέμα ανεβαίνουμε στο Σπήλαιο του Πάνα από απότομο μονοπάτι με σταθερό συρματόσχοινο. Ξεκούραση στο σπήλαιο όπου για την επίσκεψή του είναι απαραίτητος ο φακός κεφαλής. Ανάβαση από τα λαξευμένα πατήματα σε βατό μονοπάτι μέχρι την Κιάφα Καμπέρα κι από εκεί ακολουθεί για λίγο μικρό τμήμα σκιερού δασικού δρόμου, συνεχίζει στο ελατοσκέπαστο μονοπάτι Αποστόλη, ξαναπερνώντας το ρέμα της Γκούρας από άλλο σημείο και ανηφορίζοντας φτάνει στην Κιάφα Μαρίστα και τερματίζει στη συνέχεια στην πηγή «Κρύας» Φυλής (κυκλική) Ω.Π.: 5, Υ.Δ.: 120, Β.Δ.: 2+ (13χλμ.)
H επιτυχημένη συνεργασία στις πυροφυλάξεις της Πάρνηθας με την Εθελοντική Δράση Πάρνηθας (ΕΔΠΑ), επισφραγίζεται με την οργάνωση κοινής πεζοπορίας στο πολύπαθο βουνό της καρδιάς μας από τους δύο φορείς.
Συντονιστές: Γιάννης Μελετούδης & Χρυσούλα Γούτσου

Όλυμπος: Πέρασμα Νάτση (εκπαιδευτική ανάβαση)
2024-09-27 19:00 - 2024-09-30 00:00
27-29/9/24
Όλυμπος: Πέρασμα Νάτση (εκπαιδευτική ανάβαση)
Η εξόρμηση απευθύνεται και σε αποφοίτους Σχολών αναρρίχησης που έχουν αναρριχητική εμπειρία. Αναλογία ατόμων ανά εκπαιδευτή: 1/6
Το πέρασμα Νάτση αποτελεί μία ιδιαίτερη αλπική ανάβαση στην κορυφή του Ολύμπου. Το επιχείρησε πρώτος και μάλιστα solo ο Κώστας Νάτσης το 1930. Ήταν η πρώτη διαδρομή ΙΙου βαθμού που πραγματοποιήθηκε από Έλληνα σε ελληνικό βουνό και η πρώτη solo. Η αφετηρία της διαδρομής είναι το διάσελο της Στριβάδας που βρίσκεται ανάμεσα στο Μύτικα και το Στεφάνι στα 2.850μ. Από εδώ το 1921 ο M. Kurz με οδηγό το Χρ. Κάκαλο κατάφεραν την 1η ανάβαση στο Στεφάνι, ενώ το 1926 μία σχοινοσυντροφιά τριών Άγγλων προσπάθησε να ανέβει στο Μύτικα αλλά απέτυχαν. Αυτό δίνει ακόμη μεγαλύτερη αξία στην προσπάθεια του Νάτση 4 χρόνια μετά
Παρασκευή: Αναχώρηση στις 16:00 για τη Γκορτσιά (1.130μ.) Λιτοχώρου (1.100μ.), αποβίβαση και νυκτερινή πορεία από το κλασικό μονοπάτι μέχρι το καταφύγιο Πετρόστρουγγας (1.950μ.) όπου και η διανυκτέρευση. Ω.Π.: 2.30-3, Υ.Δ.: 815, Β.Δ.: 2.
Σάββατο: Ανάβαση στο Οροπέδιο των Μουσών νωρίς το πρωί. Ανάλογα τις καιρικές συνθήκες, το πέρασμα του Νάτση θα πραγματοποιηθεί Σάββατο ή Κυριακή.
Πεζοπορία από το καταφύγιο μέσω των Ζωναριών για το πέρασμα του Νάτση. Από τη Στριβάδα η διαδρομή συνεχίζεται ακολουθώντας μεγάλα κόκκινα βέλη, ενώ υπάρχουν κάποια καρφιά και ρελέ κατά μήκος της διαδρομής. Το πέρασμα έχει σκαρφάλωμα σε μικρά λούκια και τραβέρσες σε εκτεθειμένα ζωνάρια, για να περάσει σε κόψη κάτω από τον Μύτικα με εντυπωσιακή θέα προς τα μεγάλα Καζάνια του Ολύμπου Ω.Π.: 5.30-6, Υ.Δ.: 817, Β.Δ.: 4
Διανυκτέρευση το Σάββατο στο οροπέδιο των Μουσών στο καταφύγιο «Γιόσος Αποστολίδης»
Κυριακή: Κατάβαση, από το μονοπάτι των Ζωναριών ή από το Γομαροστάλι στα Πριόνια. Ω.Π.: 4.30-5, Υ.Δ.:-1600, Β.Δ.:3.
Ατομικός εξοπλισμός:.
Ζώνη αναρρίχησης, κράνος, καταβατήρας (κουβαδάκι), καραμπίνερ ασφαλείας (x3), λανιέρες (60 cm x3),σχοινί αναρρίχησης ½ 50m. τουλάχιστον (ένα σχοινί ανά άτομο). Σακίδιο ημέρας, ελαφρύ αδιάβροχο και ζεστά ρούχα, νερό και σνακ για μία ημέρα
Συντονιστής: Δημήτρης Δασκαλάκης, εκπαιδευτής Ε.Ο.Ο.Α.

Όλυμπος, διασχίσεις: Μύτικας (2.917μ.). Μαστορούλι - Βάθρες Αγ.Κόρης. Σταυρός – Ενιππέας – Πριόνια.
2024-09-27 19:00 - 2024-09-29 20:00
27-29/9/2024
Όλυμπος, διασχίσεις: Μύτικας (2.917μ.). Μαστορούλι – Βάθρες Αγ.Κόρης. Σταυρός – Ενιππέας – Πριόνια.
Παρασκευή
Αναχώρηση στις 16:00 για τη Παραλία Λιτοχώρου όπου και αποβίβαση της πεζοπορικής ομάδας για διανυκτερευση σε ξενοδοχειο. Στη συνέχεια με το πούλμαν η ορειβατική ομάδα θα συνεχίσει προς το καταφύγιο Σταυρός για την πρώτη διανυκτέρευσή της.
Σάββατο
Ορειβατική ομάδα: Ανάβαση στο Οροπέδιο των Μουσών. Θα ξεκινήσουμε από το καταφύγιο του Σταυρού (950μ.) προς τη θέση Μπάρμπα (1.450μ.). Στη συνέχεια και περνώντας από δάσος κωνοφόρων και οξιάς, κινούμαστε προς τη θέση Κόκκα, με θέα προς το νότιο ‘Ολυμπο και τον Καλόγερο. Προσπερνάμε το καταφύγιο Πετρόστρουγκας 1.940 μ) και ανηφορίζουμε τραβερσάροντας ΒΑ της κορυφής Σκούρτα, με μοναδική θέα προς το Στεφάνι και το Λαιμό. Εδώ τελειώνει το υπέροχο μικτό δάσος και αρχίζει το αλπικό πεδίο της διαδρομής μας με απρόσκοπτη θέα στο Στεφάνι και τον επιβλητικό Μύτικα. Στη συνέχεια και ακολουθώντας το Λαιμό θα φτάσουμε στο οροπέδιο των Μουσών και διασχίζοντάς το, φτάνουμε στο καταφύγιο “Γιόσος Αποστολίδης” (2.697 μ) όπου και η διανυκτέρευσή μας Ω.Π.: 8-9, Υ.Δ.: 1.830 μ, Β.Δ.: 3+ (17χλμ.). Προαιρετικά, ανάλογα το χρόνο που θα έχει απομείνει και τις συνθήκες του καιρού, θα ακολουθήσει ανάβαση στο εξωκλήσι του Προφήτη Ηλία (2.803 μ) και στην ομώνυμη κορυφή.
Πεζοπορική ομάδα: Άγιοι Απόστολοι – Μαστορούλι – Βάθρες Αγ.Κόρης.Με ταφορά με το πουλμαν στους Αγ. Αποστόλους (380μ.), στους πρόποδες του Ολύμπου, όπου και ακολουθούμε μονοπάτι που τέμνει αρκετές φορές χωματόδρομο και φτάνουμε στην πηγή Μαστορούλι (1.020μ.) Επιστρέφουμε από τα ίδια μέχρι τα 580μ. στον χωματόδρομο στρίβουμε δεξιά στο μονοπάτι προς Αγία Κόρη, περνάμε το ρέμα 2 φορές, την πρώτη μέσα από λιμνούλα της ρεματιάς και φτάνουμε σε μεγάλη βάθρα της Αγίας Κόρης κατάλληλη για βουτιές από ξύλινη γέφυρα. Το μονοπάτι είναι καταπράσινο και σε συνδυασμό με το ρυάκι που το διασχίζει δημιουργεί τοπίο απαράμιλλης ομορφιάς.Ω.Π.: 5 – 6, Υ.Δ.: 640, Β.Δ.: 1+
Κυριακή
Ορειβατική ομάδα: Νωρίς το πρωί (στις 05:30) αναχώρηση από το καταφύγιο από το κλασσικό μονοπάτι των Ζωναριών, το μονοπάτι με τους χαρακτηριστικούς εντυπωσιακούς γεωλογικούς σχηματισμούς, κάτω από τις κορυφές του Στεφανιού και του Μύτικα, για την ανάβαση στον Μύτικα (2.917μ.). Η διαδρομή, με εκπληκτική θέα, στη συνέχεια θα κινηθεί κάτω από έλατα αφήνοντας σταδιακά το αλπικό πεδίο, συνεχίζοντας σε δάσος μέχρι το καταφύγιο «Σπήλιος Αγαπητός» (2.040μ.) και μέσα από μικτό δάσος με κωνοφόρα και οξιές στα χρώματα του φθινοπώρου, θα καταλήξει στα Πριόνια(1.050μ.). Για την ανάβαση στο Μύτικα απαιτείται κράνος. Δεν ενδείκνυται για άτομα με ακροφοβία. Απαραίτητος ο φακός κεφαλής και ο υπνόσακος για τη διανυκτέρευση στο καταφύγιο Ω.Π.: 5.30-6, Υ.Δ.: +220 -1.650 μ, Β.Δ.: 2
Πεζοπορική ομάδα: Σταυρός – Χαντόλια – Πριόνια
Μεταφορά με το πούλμαν στο καταφύγιο Σταυρός (950μ.), όπου θα ξεκινήσουμε την πεζοπορία προς τα Χαντόλια. Πεζοπορούμε σε πολύ ωραίο δάσος κωνοφόρων και φυλλοβόλων της Ζηλνιάς προς τον Ενιπέα. Στη συνέχεια ανηφορίζουμε προς το Άγιο Σπήλαιο όπου θα βρούμε μικρή εκκλησία αφιερωμένη στη Γέννηση της Θεοτόκου. Στη θέση αυτή πιστεύεται ότι ασκήτεψε ο άγιος Διονύσιος. Επιστρέφουμε στο μονοπάτι και συνεχίζουμε ομαλά ανηφορικά, παράλληλα με την κοίτη του Ενιππέα, μέχρι τα Πριόνια (1.000μ.) Ω.Π.: 5 – 5.30, Υ.Δ.: -230 +400μ. , Β.Δ.: 1 (9,5χλμ.)
Συντονιστές εύκολων πορειών: Νίκος Μητρόπουλος
Συντονιστές δύσκολων πορειων Σωτήρης Τοπάλογλου & Θάνος Μπακογιάννης

Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημιμαραθωνίου
2024-09-22 11:30 - 16:00
22/9
Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημιμαραθωνίου
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του 16ου αγώνα δρόμου (πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες, χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας.
Το ΔΣ επιβραβεύει τους εθελοντές των καθαρισμών των μονοπατιών της Πάρνηθας του 2024 για τη σημαντική συμβολή τους και ανά 3 συμμετοχές σε καθαρισμούς θα έχουν δώρο μία μονοήμερη εξόρμηση.
Απαραίτητη η κράτηση στο σύλλογο
Συντονιστές: μέλη του Δ.Σ.

Αττική: Μονοπάτι της Αλκυόνης , όρος Πατέρας. Πόρτο Γερμενό
2024-09-21 - 2024-09-22
21/9 Σάββατο
Αττική: Μονοπάτι της Αλκυόνης , όρος Πατέρας. Πόρτο Γερμενό.
Πανεμορφο θαλασσινό μονοπάτι που συνδυάζει πεζοπορία και κολύμπι.
Αναχώρηση 07:00 για το Πόρτο Γερμενό, απ’ όπου ανηφορίζουμε πεζοπορώντας σε μονοπάτι που διασχίζει πευκοδάσος μέχρι τον οικισμό Μύτικα (390μ.) με υπέροχη θέα στον κόλπο των Αλκυονίδων, την Ψαθά και το Αλεποχώρι. Στη διαδρομή συναντούμε παλιά Κονάκια. Κατηφορίζουμε με κατεύθυνση προς το γραφικό εκκλησάκι του Αγίου Κυπριανού στο ακρωτήρι του Μύτικα ατενίζοντας από ψηλά τον κόλπο του Πόρτο Γερμενού. Κοντά στο εκκλησάκι του Αγίου Κυπριανού βρίσκουμε υπολείμματα παλιού μουράγιου. Συνεχίζουμε την πεζοπορία μας σε παράκτιο μονοπάτι με τρεις πανέμορφες παραλίες μέχρι το Πόρτο Γερμενό όπου κολύμπι και φαγητό σε ταβερνάκι (Κυκλική διαδρομή) Ω.Π.: 6, Υ.Δ.: 390, Β.Δ.:1+ ( 12 χλμ)
Συντονίστριες: Φωτεινή Χριστοπούλου & Κατερίνα Ρίβιου

35η Π.Α.Σ. στα Μετέωρα. Το ετήσιο πανελλήνιο ραντεβού των αναρριχητών.
2024-09-13 22:00 - 2024-09-15 23:00
13-15/9
35η Π.Α.Σ. στα Μετέωρα. Το ετήσιο πανελλήνιο ραντεβού των αναρριχητών.
Στα Μετέωρα θα πραγματοποιηθεί και φέτος η Πανελλήνια Αναρριχητική Συνάντηση με έδρα το κάμπινγκ «Καστράκι» και σκαρφαλώματα στα βράχια των Μετεώρων. Η συνάντηση απευθύνεται στους αναρριχητές μέλη των Σωματείων της ΕΟΟΑ και οι δηλώσεις συμμετοχής των αναρριχητών πρέπει να γίνουν στα σωματεία τους μέχρι τις 6/9/24. Φέτος η ΕΟΟΑ θα προσφέρει στους αναρριχητές το δείπνο του Σαββάτου 14/9 στο κάμπινγκ. Αναλυτικό πρόγραμμα θα αναρτηθεί στο site της ΕΟΟΑ

Αιτωλοακαρνανία: Παναιτωλικό: κορυφή Κατελάνος (1.924μ.), διάσχιση. Ποταμοσπήλαιο «Θεοτικό». Δίδυμοι καταρράκτες Μοκιστιάνου. Θέρμο: Μονοπάτι νερου και πέτρας. Λίμνη Τριχωνίδα.
2024-09-13 19:30 - 2024-09-16 00:00
13-15/9/24
Αιτωλοακαρνανία: Παναιτωλικό: κορυφή Κατελάνος (1.924μ.), διάσχιση. Ποταμοσπήλαιο «Θεοτικό». Δίδυμοι καταρράκτες Μοκιστιάνου. Θέρμο: Μονοπάτι νερού και πέτρας.
Παρασκευή: Αναχώρηση 16:30 για το Θέρμο Αιτωλίας όπου οι δύο διανυκτερεύσεις σε ξενοδοχείο ή σε Δημοτικό ξενώνα με χαμηλή χρέωση

Σάββατο: Δύσκολη πορεία: Από το καταπράσινο χωριό Κάτω Λαμπίρι (860μ.) χτισμένο στους πρόποδες του Παναιτωλικού, δίπλα στα πολύβουα νερά του Καστανορέματος, από χτιστό μονοπάτι αρχίζει η ανάβασή μας με κατεύθυνση δυτικά. Το μονοπάτι κινείται μέσα σε πυκνό δάσος με αιωνόβια έλατα μέχρι τις «Πόρτες», παρακάμπτοντας την απότομη Κρημνίτσα και η διαδρομή μας κινείται πλέον σε αλπικό πεδίο μέχρι την ψηλότερη κορυφή του, τον Κατελάνο (1.924μ.) απ όπου υπέροχη θέα ατενίζοντας μια θάλασσα κορυφές ολόγυρα. Ακολουθώντας τη ΝΑ κόψη αρχίζουμε την κατάβασή μας από το αλπικό πεδίο αφήνοντας πίσω μας την μεγαλόπρεπη κορυφή ακολουθώντας μονοπάτι, που κοντά στο χωριό Σπαρτιάς γίνεται χωματόδρομος. Μεταφορά με αγροτικά στο χωριό Σπαρτιάς στα 920μ. στη γραφική πλατεία με τις βρύσες τον αρχαίο πλάτανό του Ω.Π.: 8-9, Υ.Δ.: +1065-504, Β.Δ.: 3 (17χλμ.). Φαγητό σε ταβερνάκι στη Μακριά Λογγά.
Εύκολη πορεία: «Θεματικό μονοπάτι του νερού και της πέτρας» Από το Θέρμο (στα 355μ.), αρχίζει η πεζοπορία μας από το νερόμυλο της Κασσάνδρας μέσω της Ράχης Αγίου Νικολάου (450μ.) με εξαιρετική θέα στις λίμνες. Συνεχίζει προς τις Πηγές Αγίας Σοφίας 308μ.), το νερόμυλο του Μπάλλα και φτάνει ύστερα από υπέροχο μονοπάτι δίπλα στο ποτάμι Μοκιστιάνου και φτάνει στους θαυμάσιους δίδυμους καταρράκτες του Μοκιστιάνου μέσα σε πυκνό πλατανόδασος.
Αφού θαυμάσουμε τους καταρράκτες επιστρέφουμε στο χωριό Αγία Σοφία όπου θα επισκεφτούμε τον διπλό ναό του Αγίου Νικολάου και των Ταξιαρχών, οι οποίοι χτίστηκαν με δομικά υλικά που προήλθαν από το αρχαίο ιερό της “Ηγεμόνης Αρτέμιδος”, που υπήρχε στον ίδιο χώρο όπου τελειώνει η πεζοπορία μας. Ω.Π.: 4-5, Υ.Δ.: 360 αθροιστικά, Β.Δ.: 1 (13χλμ.)
Προαιρετική επίσκεψη στον αρχαιολογικό χώρο του Θέρμου, εκεί όπου στην αρχαιότητα ήκμασε η Αιτωλική Συμπολιτεία εάν το επιτρέψει ο χρόνος και στο αρχαιολογικό μουσείο του Θέρμου όπου και ξενάγηση από τον κ.Γιώργο Χριστόπουλο πρόεδρο εταιρείας φιλων μουσειου και αρχαιολογικου χώρου Θέρμου
Κυριακή: Κοινή πορεία: Ποταμοσπήλαιο Θεοτικό: Κοντά στο χωριό Ταξιάρχης (515μ.) αρχίζουμε την πορεία μας περπατώντας σε μονοπάτι δίπλα και παράλληλα με τον υδράυλακα μέχρι και το φράγμα. Μετά μπαίνουμε στο Χαλικιώτικο ρέμα (παραπόταμος του Εύηνου) και συνεχίζουμε βαδίζοντας στις όχθες και στην κοίτη του μέχρι να φτάσουμε στο καλά κρυμμένο στις πλαγιές του Παναιτωλικού και θαυμάσιο σπήλαιο «Θεοτικό» (640μ.). Το ποταμοσπήλαιο από την απαράμιλλη και θεϊκή του ομορφιά ονομάστηκε Θεοτικό. Αφήνουμε τα σακίδιά μας και με τους φακούς και τα αδιάβροχα με κουκούλα, διασχίζουμε το μήκους 50μ. περίπου σπήλαιο, απ’ όπου από την οροφή και τα τοιχώματά του αναβλύζουν διάσπαρτες πηγές με ποσότητα νερού να κυμαίνεται ανάλογα την εποχή και βάθος να φτάνει ως το 1,5μ.περίπου ανάλογα την εποχή. Θαυμάζουμε τον πλούσιο πολύχρωμο διάκοσμό του με σταλακτίτες από πέτρωμα τραβερτίνη και φτάνουμε ως την άλλη άκρη του. Συνεχίζουμε την πεζοπορία από απότομο ανέβασμα λίγων μέτρων με σκαλοπάτια τύπου Π και συρματόσχοινο και ακολουθούμε το καταπράσινο ελατοσκέπαστο μονοπάτι που θα μας οδηγήσει στο χωριό Δρυμώνας Θέρμου (840μ.) μέχρι το χωματόδρομο κι από εκεί μεταφορά με αγροτικά μέχρι το χωριό Δρυμώνας Θέρμου Ω.Π.: 4.30-5, Υ.Δ.: 340, Β.Δ.: 2. Εξοπλισμός: Μποτάκια που θα βραχούν, δυνατός φακός κεφαλής, αδιάβροχο με κουκούλα για μέσα στο σπήλαιο.
Συντονιστές: Φωτεινή Χριστοπούλου & ΧΧΧΧΧ

Ανατολική Αττική: ΠΟΛΙΤΙΣΤΙΚΕΣ ΔΙΑΔΡΟΜΕΣ στη Βραυρώνα. Πεζοπορία: Παραλία Χαμολιάς - Παραλία Αράχνες. Κολύμπι
2024-09-08 11:00 - 20:00
8/9
Ανατολική Αττική: ΠΟΛΙΤΙΣΤΙΚΕΣ ΔΙΑΔΡΟΜΕΣ στη Βραυρώνα. Πεζοπορία: Παραλία Χαμολιάς – Παραλία Αράχνες. Κολύμπι
Συνάντηση στις 08:00 στον αρχαιολογικό χώρο Βραυρώνας όπου φτάνουμε με Ι.Χ. ή με το λεωφορείο της γραμμής 304 από το Νομισματοκοπείο μέχρι τη στάση «Άρτεμις». Από εκεί θα μετακινηθούμε μέχρι τον αρχαιολογικό χώρο όπου θα ξεναγηθούμε από επαγγελματία ξεναγό. Η Βραυρώνα βρίσκεται στον ομώνυμο κολπίσκο που διασχίζεται από τον μικρό ποταμό Εράσινο. Στον λόφο ήταν χτισμένος ο οικισμός και το ιερό της Βαυρωνίας Αρτέμιδος που αποτελεί ένα απο τα αρχαιότερα και πιο σημαντικά ιερά της Αττικής. Η Βραυρώνα ήταν μια από τις 12 αρχαίες πόλεις της Αττικής και ονομάστηκε έτσι από τον ήρωα Βραύρωνα. Σύμφωνα με την παράδοση στο ιερό υπήρχε το ξόανο άγαλμα της θεάς που είχαν μεταφέρει κατόπιν εντολής της Άρτεμης ο Ορέστης και η Ιφιγένεια από την Ταυρίδα. Από το 700 π.Χ. περίπου αρχίζει η περίοδος ακμής του ιερού, που φτάνει στο αποκορύφωμα της κατά το β΄μισό του 5ου αι. π.Χ. και σε όλη σχεδόν τη διάρκεια του 4ου αι. π.Χ. Στη συνέχεια θα επισκεφτούμε το ενδιαφέρον μουσείο του χώρου (διάρκεια δραστηριότητας περίπου 2 ώρες).
Μετά την ξενάγηση αρχίζει η πεζοπορία μας, στην αρχή ανηφορικά σε μονοπάτι με ένα μικρό βράχινο πέρασμα το οποίο κινείται κάτω απ’ την κορυφογραμμή σε παλιό χωματόδρομο. Στη συνέχεια από μονοπάτι σταδιακά κατεβαίνουμε στο Τουρκολίμανο και την παραλία Αράχνες. Στο τέλος της διαδρομής διασχίζουμε την περιοχή Χαμολιά με τους μικρούς κολπίσκους της, όπου θα απολαύσουμε το κολύμπι μας κι ένα μοναδικό σημείο για βουτιές!! (Κυκλική διαδρομή) Ω.Π.:4, Υ.Δ.: 230, Β.Δ.:1 ( 7 χλμ)
Εισιτήριο αρχαιολογικού χώρου: ολόκληρο 6€, μειωμένο 3€
Η αμοιβή της ξεναγού θα επιμεριστεί στην ομάδα (εκτιμώμενο ποσό περίπου 3-5€/άτομο)
Συντονιστές: Φωτεινή Χριστοπούλου & ΧΧΧΧΧΧΧΧΧ

Climbing and archery event ....by EPOS FILIS
2024-09-07 13:00 - 21:00
Climbing and archery event ….by EPOS FILIS
ΣΑΒΒΑΤΟ 7/ 9/ 2024, από τις 10.00 έως τις 18.00
Για πρώτη φορά, δυνατότητα γνωριμίας δύο ολυμπιακών αθλημάτων, ταυτόχρονα στο ίδιο event !!
Ο ΕΠΟΣ ΦΥΛΗΣ προσκαλεί κάθε νέα και νέο να διασκεδάσει ανακαλύπτοντας την Αγωνιστική Αναρρίχηση και την Τοξοβολία με την καθοδήγηση των προπονητών του Συλλόγου μας.
Σας περιμένουμε στην πιστοποιημένη αθλητική μας εγκατάσταση στην οδό Ικτίνου 3 & Προμηθέως για να:

Δοκιμάσετε την πρώτη σας αναρριχητική διαδρομή στην πρότυπη & μοντέρνα πίστα αναρρίχησης, σε διαδρομές με σχοινί και boulder
Στοχεύσετε με τόξο το πρώτο βέλος σας σε στόχο! Η τοξοβολία είναι μια δραστηριότητα για όλες τις ηλικίες. Ελάτε να γνωρίσετε μερικά από τα μυστικά της και να πετύχετε τον στόχο σας!!

Έλα κι εσύ να γνωρίσεις δύο δραστηριότητες που συνδυάζουν διασκέδαση, άθληση και τέχνη.
Είσοδος ελεύθερη
Συμμετοχή δωρεάν.
Μη το χάσεις !!!

Κύθηρα: πεζοπορίες
2024-08-27 11:00 - 2024-09-01 20:00
“Το ταξίδι στα Κύθηρα” με πεζοπορίες.& κολύμπι
Τρίτη 27/8
Συνάντηση στο λιμάνι του Πειραιά στις 09:00 το πρωί και αναχώρηση στις 10:00 με το πλοίο για το Διακόφτι Κυθήρων όπου και φτάνουμε στις 16:30. Κολύμπι στην παραλία και αναχώρηση στη συνέχεια για το Λιβάδι, όπου οι διανυκτερεύσεις σε ενοικιαζόμενα δωμάτια.

Τετάρτη 28/8
Αναχώρηση για Διακόφτι και ξεκίνημα πεζοπορίας προς το μοναστήρι της Αγίας Μόνης με θέα στην βόρεια πλευρά του νησιού και την νότια Πελοπόννησο. Συνεχίζουμε προς το εκκλησάκι του Αγίου Γιώργη στο βουνό στο σημείο που ταυτίζεται με το Μινωικό Ιερό Κορυφής, το σημαντικότερο που έχει ποτέ βρεθεί εκτός Κρήτης με εκπληκτική θέα προς όλο το νησί. Αφού ξεναγηθούμε στο εσωτερικό του ναού και θαυμάσουμε το ψηφιδωτό του 7ου αιώνα, ξεκινούμε την κατάβαση μέσω του αρχαίου μονοπατιού προς το γραφικό ψαροχώρι του Αβλέμονα. Ω.Π.: 3.30 – 4, Υ.Δ.: 570. Στην συνέχεια πεζοπορούμε μέχρι την γειτονική παραλία της Παλαιόπολης για κολύμπι και φαγητό.
Πέμπτη 29/8
Αναχώρηση με πούλμαν για τον Ποταμό, το μεγαλύτερο χωριό των Κυθήρων όπου και σύντομη περιήγηση. Μεταφορά με το πούλμαν στον Καραβά, απ’ όπου έναρξη πεζοπορίας απο την Πηγή Αμίρ Αλή, πορεία μέσα από ελαιώνες προς τον φάρο Μουδαρίου με θέα το Μυρτώο Πέλαγος, όπου θα γίνει ξενάγηση από τον Φαροφύλακα. Συνέχεια της πεζοπορίας προς Πλατιά Άμμο για κολύμπι και φαγητό. Ω.Π.: 3-3.30 , Β.Δ.: 1
Παρασκευή 30/8
Αναχώρηση με πούλμαν για τα Τριφυλλιάνικα και ξεκίνημα πεζοπορίας προς τη μεσαιωνική πρωτεύουσα των Κυθήρων Παλιόχωρα, τη στοιχειωμένη καστροπολιτεία με υπέροχη θέα προς την Κακιά Λαγκάδα. Ω.Π.:1.30, Υ.Δ.: 30, Β.Δ.: 1. Αναχώρηση με πούλμαν για τον Μυλοπόταμο . Πεζοπορία από την κεντρική πλατεία Μυλοποτάμου προς μονοπάτι που ελίσσεται στην κατάφυτη πλαγιά και κατεβαίνει στην κοίτη της καταπράσινης ρεματιάς με παλιούς ερειπωμένους μύλους. Επιστροφή ακολουθώντας το μονοπάτι που χρησιμοποιούσαν οι μυλωνάδες και όσοι έφερναν τα σιτηρά τους για άλεσμα. Ω.Π.: 2-2.30 , Υ.Δ.:140. Μετά το φαγητό στον Μυλοπόταμο περπάτημα 15’ μέχρι την Κάτω Χώρα Μυλοποτάμου και περιήγηση στο ενετικό κάστρο.
Σάββατο 31/8
Ξεκινώντας από το Λιβάδι περνάμε μέσα απο όμορφα αγροτικά τοπία για να φτάσουμε στο ξωκλήσι των Αγ. Ακινδύνων με την καταπληκτική θέα προς το Καψάλι και την Χώρα με τερματισμό της διαδρομής στο Καψάλι. Ω.Π.: 4, Υ.Δ.: 150 Β.Δ.: 1. Στη συνέχεια προτείνεται κρουαζιέρα στο νησάκι Χύτρα νότια των Κυθήρων το οποίο βρίσκεται σε μικρή απόσταση από το Καψάλι. Διαθέτει μια θαλάσσια σπηλιά από την νότια πλευρά του με χρώματα που σε μαγεύουν τόσο έξω όσο και μέσα στο βυθό όπου στάση για κολύμπι κι επίσκεψη με το σκάφος μέσα στη θαλασινή σπηλιά. Στην περίπτωση που ο καιρός δεν επιτρέψει την κρουαζιέρα, τότε θα πραγματοποιηθεί μεγαλύτερης διάρκειας σε τέσσερις παραλίες με πρόσβαση μόνο από τη θάλασσα στις ανατολικές ακτές. Το κόστος της κρουαζιέρας θα κυμανθεί ανάλογα τον αριθμό των ατόμων που θα συμμετάσχουν.
Κυριακή 1/9
Αναχώρηση για την Χώρα για περιήγηση και επίσκεψη στο Ενετικό Κάστρο, Ελεύθερος χρόνος. Στην συνέχεια πεζοπορία ως το Καψάλι όπου κολύμπι και φαγητό. Αναχώρηση το απόγευμα με το πούλμαν για το μνημείο του Κολοκοτρώνη στον δρόμο προς Διακόφτι. . Έναρξη πεζοπορίας στο παλιό μονοπάτι που ήταν ο κύριος δρόμος επικοινωνίας του υπόλοιπου νησιού με το Διακόφτι. Ω.Π.: 1.30, Υ.Δ.: -325, Β.Δ.: 1. Επιβίβαση στο πλοίο για Πειραιά στις 22:00 όπου και η άφιξη στις 05:00 το πρωί της Δευτέρας 2/9
Κόστος ακτοπλοϊκού εισιτηρίου μετ’ επιστροφής σε τιμή γκρουπ: 35,20€ , ποσό το οποίο θα συμπεριληφθεί με το συνολικό κόστος των μετακινήσεων με πούλμαν στο νησί.
Συντονιστής: Τάσος Αλεξανδρόπουλος

ΚΙΡΓΙΣΤΑΝ, ανάβαση στην κορυφή RAZDELNAYA (6 148μ).
2024-08-01 11:00 - 2024-08-15 20:00
1-15/8
ΚΙΡΓΙΣΤΑΝ, ανάβαση στην κορυφή RAZDELNAYA (6 148μ).
Μια απαιτητική αλπινιστική προσπάθεια με την υποστήριξη έμπειρου εξειδικευμένου πρακτορείου και την επίβλεψη του Γιώργου Βουτυρόπουλου
1η Ημέρα 01 ΑΥΓ
Αναχώρηση για Bishkek,
Συγκέντρωση στο αερoδρόμιο Ελευθέριος Βενιζέλος στις 19:45 και αναχώρηση για Bishkek μέσω Κωνσταντινούπολης.
2η Ημέρα 02 ΑΥΓ
Άφιξη στην πόλη Bishkek, διαμονή σε ξενοδοχείο.
Άφιξη στο διεθνές αεροδρόμιο Manas, της πρωτεύουσας του Κιργιστάν Bishkek. Περιήγηση στο Bishkek : Πλατεία Νίκης, Κέντρο Tsum, Κτίριο Όπερας και Μπαλέτου, Μουσείο Καλών Τεχνών, Πάρκο Oak, Μουσείο Mikhail Frunze, Λεωφόρος Erkindik, Υπαίθρια Πινακοθήκη, Κεντρική Πλατεία Ala-Too, μνημείο Chingiz Aitmatov, Παλιά Πλατεία, μνημείο Lenin, Πάρκο Panfilov, Λευκός Οίκος, Μνημείο Επανάστασης, Κτίριο Φιλαρμονικής, Μνημείο Manas, Παζάρι. Διαμονή σε ξενοδοχείο.
3η Ημέρα 03 ΑΥΓ
Πτήση προς Osh. Μεταφορά Osh — Base Camp «Achik-Tash» (3 600 μ).
Nωρίς το πρωί, μεταφορά στο αεροδρόμιο για την πρωινή πτήση Bishkek-Osh. Μεταφορά στο Base Camp Achik-Tash όπου συνάντηση με τον επικεφαλής της κατασκήνωσης βάσης για όλες τις απαραίτητες πληροφορίες οργάνωσης της αποστολής.
4η Ημέρα 04 ΑΥΓ
Εγκλιματισμός στο Base Camp (3 600 μ), πορεία προς τον καταρράκτη
Μετά το πρωινό — πορεία εγκλιματισμού. Επιστροφή και μετά το μεσημεριανό φαγητό, ανάπαυση, έλεγχος του εξοπλισμού υψηλού υψομέτρου.
5η Ημέρα 05 ΑΥΓ
Ανάβαση εγκλιματισμού στην κορυφογραμμή Petrovsky.
Πορεία εγκλιματισμού στην κορυφογραμμή της κορυφής Petrovsky. Ανάβαση έως τα όρια του χιονιού, σε ύψος 4 000 μ. Από την κορυφογραμμή πανοραμική θέα της κοιλάδας Alai και του περάσματος του Achik-Tash. Επιστροφή στο Base Camp για δείπνο. Ανάπαυση, προετοιμασία για τη μετάβαση στην κατασκήνωση 1 (Camp 1).
6η Ημέρα 06 ΑΥΓ
Πορεία στο Camp 1 (4 400 μ).
Αναχώρηση για το Camp 1 (C1). Οι αποσκευές μπορούν να μεταφερθούν με ζώα (με επιπλέον κόστος). Από το Base Camp έως την «Lukovaya Polyana» — 1 ώρα πεζοπορία. Στη συνέχεια σε καλό μονοπάτι μέσω του περάσματος Puteshestvennikov (Puteshestvennikov Pass) και κατά μήκος των πλαγιών της κορυφογραμμής που βρίσκεται στα δεξιά του παγετώνα Lenin, έως το Camp 1, περίπου 4-5 ώρες. Το Camp 1 βρίσκεται σε “μορένα[1]”. Διάσχιση ποταμιού λίγο πριν το Camp 1.
7η Ημέρα 07 ΑΥΓ
Ανάβαση στην κορυφή Yukhin (5.100μ.) ή την κορυφή Home Peak (4.700μ.)
Ανάβαση στην κορυφή Yukhin ή την κορυφή Home Peak. Η ανάβαση δεν είναι τεχνική και δεν χρειάζεται ειδικός εξοπλισμός. Διανυκτέρευση στο C1.
8η Ημέρα 08 ΑΥΓ
Εκπαίδευση στον πάγο (παγετώνα). Προετοιμασία για την ανάβαση.
Το πρωί, εκπαίδευση στον πάγο (παγετώνα). Κανόνες μετακίνησης στον παγετώνα, επικοινωνία, δεξιότητες αυτοδιάσωσης και τεχνικές διάσωσης τραυματιών από crevasse (κρεβάς). Προετοιμασία του αναγκαίου εξοπλισμού για ανάβαση στην κατασκήνωση 2 (Camp 2) (5.300μ)
9η Ημέρα 09 ΑΥΓ
Ανάβαση στο Camp 2 (C2) (5 300 μ).
Για την ανάβαση από το C1 έως το C2 αναχώρηση μία ώρα πριν από την ανατολή για αποφυγή της ζέστης και του μαλακού χιονιού. Διάσχιση της “μορένα” και προσέγγιση στη βάση της βορινής πλαγιάς, κίνηση σε “σχοινοσυντροφιές” με χρήση κραμπόν. Στη συνέχεια, ανάβαση στο κέντρο της απότομης βορινής πλαγιάς, στα αριστερά του παγετώνα, με πολλές ρωγμές πάγου (crevasses), στην πορεία. Στα πιο επικίνδυνα και δύσκολα σημεία υπάρχουν σκάλες και σχοινιά. Στο ψηλότερο σημείο της ανάβασης, η διαδρομή κατευθύνεται προς τα δεξιά, στο εκτεταμένο υψίπεδο (πλατώ) πάγου που ονομάζεται «Skovorodka». Διάσχιση του οροπέδιου από αριστερά προς τα δεξιά. Στην“μορένα” στη βάση της βορειοδυτικής οροσειράς, σε υψόμετρο 5.300μ., βρίσκεται το С2. Ο μέσος χρόνος πορείας είναι 7-9 ώρες. Διανυκτέρευση σε σκηνές στο C2. Ατομικό μαγείρεμα.
10η Ημέρα 10 ΑΥΓ
Ανάβαση στην κορυφή Razdelnaya (6 148 μ).
Αναχώρηση στις 09:00 το πρωί. Κίνηση με κραμπόν και σε σχοινοσυντροφιές. Ανάβαση αρχικά σε απότομη πλαγιά, μετά η διαδρομή κατευθύνεται προς μια ήπια βορειοδυτική κορυφογραμμή. Στη συνέχεια, αριστερά της κορυφογραμμής απλώνεται μια απότομη πλαγιά προς την κορυφή Razdelnaya. Μετά την ανάβαση στην κορυφή διανυκτέρευση στο Camp 3. Το Camp 3 (C3) βρίσκεται σε μεγάλο πλάτωμα κοντά στην κορυφή σε υψόμετρο 6.100μ. Από το C2 έως το C3 θα χρειαστούν 4-6 ώρες. Ατομικό μαγείρεμα.
11η Ημέρα 11 ΑΥΓ
Κάθοδος στο Base Camp (3.600μ).
Κατάβαση από το Camp 3 έως το Camp 1. Κίνηση με κραμπόν σε σχοινοσυντροφιές. Γεύμα στο Camp 1. Μετά το γεύμα, κατάβαση στο Base Camp όπου και το δείπνο.
12η Ημέρα 12 ΑΥΓ
Εφεδρική Ημέρα.
Ημέρα αναμονής σε περίπτωση κακοκαιρίας.
13η Ημέρα 13 ΑΥΓ
Μεταφορά Base Camp «Achik–Tash» — Osh. Διαμονή σε ξενοδοχείο.
Μετά τo πρωινό μεταφορά στην πόλη Osh. Μεσημεριανό γεύμα (lunchbox). Διαμονή σε ξενοδοχείο.
14η Ημέρα 14 ΑΥΓ
Πτήση προς Bishkek. Διαμονή στο ξενοδοχείο.
Νωρίς το πρωί μεταφορά στο αεροδρόμιο για την πρωινή πτήση Osh — Bishkek. Μεταφορά στο ξενοδοχείο. Ελεύθερος χρόνος.
15η Ημέρα 15 ΑΥΓ
Μεταφορά στο αεροδρόμιο. Αναχώρηση.
Μεταφορά στο αεροδρόμιο για την πτήση επιστροφής.
Σημείωση: Θα πραγματοποιηθεί ενημερωτική συνάντηση
Στην τιμή περιλαμβάνονται:

Αεροπορικά εισιτήρια μετ΄επιστροφής κόστους 695€ (συμπεριλαμβανομένων φόρων αεροδρομίων, ΦΠΑ, 2 αποσκευές συνολικού βάρους 30 κιλών και 1 χειραποσκευή βάρους 8 κιλών μέσα στο αεροσκάφος)
Υπηρεσίες οδηγών σε μεγάλο υψόμετρο. 1 οδηγός ανά 3 άτομα
Προϊόντα διατροφής μεγάλου υψομέτρου
Εγκατεστημένες σκηνές μεγάλου υψομέτρου στα 5.300 και 6.100 μ (για 2 άτομα)
Άδεια οριακής ζώνης, εγγραφή OVIR
Μεταφορά Osh – BC Achik-Tash – Osh
Μεταφορά BC – Lukovaya Polyana – BC
Διαμονή σε ξενοδοχείο με πρωινό στο Osh και στο Bishkek (νωρίς check-in με επιπλέον πληρωμή)
Lunch Box στο δρόμο Osh – Achik-Tash – Osh
Διαμονή στο B.C. και C1 (σύμφωνα με πρόγραμμα) σε σκηνές (2 άτομα, κάθε σκηνή είναι εξοπλισμένη με στρώματα και ξύλινες πλατφόρμες). Στο B.C. παρέχεται ηλεκτρικό ρεύμα σε κάθε σκηνή.
Τρία γεύματα την ημέρα στο B.C. και στο C1 τύπου «μπουφέ»
Εξοπλισμός ομάδας: σχοινί, κουζίνα υγραερίου, σετ μαγειρέματος, 1 τμχ φυσίγγιο υγραερίου (230 gr)
Χρήση τραπεζαρίας, τουαλέτας, αποθήκης
Στο BC – ζεστό ντους, στο C1 – τουαλέτα
Στο BC – ηλεκτρική ενέργεια, 220V, στο C1 – ηλεκτρική ενέργεια από μια γεννήτρια 220V, 50HZ από τις 18:00 έως τις 22:00
Επικοινωνία με ασύρματο
Διαδίκτυο
Εγγραφή στην ομάδα διάσωσης
Οικολογικό τέλος
Πρώτες βοήθειες και συμβουλές από γιατρό στο BC και C1
Διαμονή στο BC χωρίς χρέωση εάν το πρόγραμμα ολοκληρωθεί νωρίτερα.

Κατάλογος του απαιτούμενου εξοπλισμού:

Διπλές μπότες μεγάλου υψομέτρου – 1 ζεύγος
Μποτάκια πεζοπορίας 1 ζεύγος
Γκέτες
Πουπουλένιο μπουφάν (βέστα) / παρκά– 1
Υπνόσακος -1
Υπόστρωμα – 1
Σακκίδιο — 85L
Gortex: παντελόνι, jacket — 1 σετ
Polartex: παντελόνι, jacket — 1 σετ
Ισοθερμικά εσώρουχα – 1σετ
Γάντια polartec – 1 ζεύγος
Εξωτερικά γάντια (χούφτες) – 1 ζεύγος + αντιανεμικά
Σκούφος -1
Μπαλακλάβα -1
Θερμές (χονδρές) κάλτσες – 2 ζεύγη
Κάλτσες (απλές)
Κράνος
Μποντριέ — 1
Ιμάντες (λανιέρες) 2-3, μήκους >=60 cm
Καραμπίνερ ασφαλείας – 4 τεμάχια
Κορδονέτο προαιρετικά
Παγόβιδα — 2 τεμάχια
JUMAR(Ζουμάρ) — 1
“Οχτάρι” (συσκευή καταρρίχησης τύπου “8”) — 1
Κραμπόν – 1 ζεύγος
Repshnur (στατικό κορδονέτο, 4-8 mm) — 3μ.
Πιολέ — 1
Τηλεσκοπικά μπατόν — 1 ζεύγος
Γυαλιά ηλίου με προστασία UV — 1 ή 2 ζεύγη
Μάσκα χιονιού
Φακός κεφαλής -1 + σετ εφεδρικών μπαταριών
Πτυσσόμενο μαχαίρι (σουγιάς) — 1
Θερμός – 1
Κύπελλο (ποτήρι) — Κούπα — Κουτάλι – πιρούνι-κατσαρολάκι/καραβάνα-αναπτήρας

Κόστος ενοικίασης εξοπλισμού
Αν δεν διαθέτετε τον παραπάνω εξοπλισμό υπάρχει δυνατότητα κάποια από αυτά να τα δανειστείτε από τον σύλλογο ή να τα νοικιάσετε στο Base Camp (η ζήτηση πρέπει να πραγματοποιηθεί ένα μήνα πριν και η πληρωμή θα γίνει στο Base Camp)
Η τιμή ενοικίασης αφορά όλη την διάρκεια του προγράμματος
Διπλές μπότες μεγάλου υψομέτρου — 100 USD + εγγύηση,
Πουπουλένιο μπουφάν / παρκά— 50 USD
Υπνόσακος — 50 USD
Υπόστρωμα — 10 USD
Εξωτερικά Γάντια (χούφτες) — 10 USD
Μποντριέ – 10 USD
Καραμπίνερ (2 τεμάχια) — 10 USD
Παγόβιδα (1 pcs) — 10 USD
JUMAR (Ζουμάρ) — 10 USD
Συσκευή καταρρίχησης — 10 USD
Crampons (Κραμπόν)— 20 USD
Πιολέτ — 20 USD
Κράνος — 10 USD
Τηλεσκοπικά Μπατόν — 10 USD
Αχθοφόροι, κόστος ανά κιλό σε USD (προαιρετικό):
Από BC (3.600μ.) στο C1 (4.400μ.) ή αντίστροφα — 3 USD.
Από C1 (4.400μ.) στο C2 (5.300μ.)/C2 (5.300μ.) ή αντίστροφα — 10 USD.
Από C2 (5.300μ.) στο C3 (6.100μ.)/C3 (6.100μ.) ή αντίστροφα — 12 USD.
Αναγκαστικοί όροι Ασφαλιστήριου συμβολαίου
Πάγια προϋπόθεση στο Κιργιστάν για τη συμμετοχή σε αποστολές είναι η σύναψη ατομικού ασφαλιστήριου συμβολαίου σε περίπτωση ατυχήματος με Ασφαλιστική εταιρεία καλύπτοντας ειδικούς όρους όπως: μεταφορά τραυματιών με ελικόπτερο με ελάχιστο κόστος για την αερομεταφορά και πρώτες βοήθειες τα 20.000USD, οι ημερομηνίες του συμβολαίου να αφορούν σε εύρος το συγκεκριμένο ταξίδι, οι συνολικές καλύψεις να ανέρχονται τουλάχιστον σε 30000 USD κλπ. Ο Σύλλογος προτείνει την εγγραφή στο Austrian Alpine Club και στην επιπλέον κάλυψη (υψόμετρο >6000μ) Alpenverein Premium-Single Trip Cover ο συνδυασμός των οποίων πληροί τις απαιτούμενες προϋποθέσεις και το κόστος ασφάλισης ανέρχεται περίπου στα 110€ (προσοχή: το κόστος ασφάλισης δεν περιλαμβάνεται στην τιμή του ταξιδιού). Σε κάθε περίπτωση πριν αγοράσετε κάποιο άλλο ασφαλιστικό πρόγραμμα θα πρέπει να έρθετε οπωσδήποτε σε επαφή με τον σύλλογο.
ΑΕΡΟΠΟΡΙΚΕΣ ΠΤΗΣΕΙΣ:
Αναχώρηση
1 TK1846 01AUG ΑΘΗΝΑ-ΚΩΝΣΤΑΝΤΙΝΟΥΠΟΛΗ 21:50 – 23:25
2 TK 344 02AUG ΚΩΝΣΤΑΝΤΙΝΟΥΠΟΛΗ – ΜΠΙΣΚΕΚ 00:45 08:55

Επιστροφή
3 TK 345 15AUG ΜΠΙΣΚΕΚ-ΚΩΝΣΤΑΝΤΙΝΟΥΠΟΛΗ 10:20 13:20
4 TK1845 15AUG ΚΩΝΣΤΑΝΤΙΝΟΥΠΟΛΗ-ΑΘΗΝΑ 18:50 20:20

Κόστος για τα μέλη του Ε.Π.Ο.Σ.Φυλής: 2.100€
Προκράτηση αεροπορικού εισιτηρίου με κατάθεση 50€ έως 5/3/2024 τα οποία θα κατατεθούν στην αεροπορική εταιρεία για κράτηση του εισιτηρίου και συμψηφίζονται με την εξόφληση του αεροπορικού εισιτηρίου και το τελικό κόστος του ταξιδιού. Σε περίπτωση ακύρωσης θέσης μετά τις 5/3/24 δεν επιστρέφονται τα 50€.
Προκαταβολή: 630 € έως 30/03/24
Εξόφληση έως 25/06/24
Ακυρωτικά:
Σε περίπτωση ακύρωσης πριν τις 30/03/24 επιστρέφεται η προκαταβολή εκτός από τα 50€ για το αεροπορικό εισιτήριο
Σε περίπτωση ακύρωσης μετά τις 30/03/24 δεν επιστρέφεται η προκαταβολή.
Σε περίπτωση ακύρωσης μετά τις 25/06/24 παρακρατείται όλο το ποσό
Σε περίπτωση ακύρωσης και αν υπάρξει δυνατότητα αντικατάστασης με άλλο άτομο μέχρι 15/7/24 επιστροφή του πόσου εξ ολοκλήρου.
Η ΤΙΜΗ ΕΧΕΙ ΥΠΟΛΟΓΘΕΙ ΜΕ ΤΗΝ ΙΣΟΤΙΜΙΑ USD/EURO ΣΤΙΣ 12/02/24 ΤΥΧΟΝ ΑΛΛΑΓΕΣ ΘΑ ΕΠΗΡΕΑΣΟΥΝ ΤΟ ΤΕΛΙΚΟ ΚΟΣΤΟΣ
[1] Περιοχή με πετρώδες – χωμάτινο έδαφος που βρίσκεται στα όρια ενός παγετώνα.

ΚΙΡΓΙΣΤΑΝ, πεζοπορίες. Η ανέγγιχτη ομορφιά.
2024-08-01 11:00 - 2024-08-15 20:00
1-15/8
ΚΙΡΓΙΣΤΑΝ, η ανέγγιχτη ομορφιά.
Η εξόρμηση έχει διοργανωθεί σε συνεργασία με συνεταιριστικά ταξιδιωτικά γραφεία τοπικών κοινοτήτων. Οι συνεταιρισμοί αυτοί είναι ένα μέσο για την ανάπτυξη περιοχών του Κιργιστάν με τη χρήση των τοπικών φυσικών και ανθρώπινων πόρων, με ένα βιώσιμο μοντέλο οικοτουρισμού, ώστε τα μέλη της κοινότητας να έχουν την ευκαιρία να βελτιώσουν τις συνθήκες διαβίωσης τους και να διατηρήσουν την πολιτιστική ποικιλομορφία τους. Το επίπεδο παροχής υπηρεσιών μπορεί να είναι διαφορετικό σε κάθε περιοχή
ΠΡΟΓΡΑΜΜΑ
Bishkek–Karakol-4 ημέρες πεζοπορία στην λίμνη Ala–Kol –Bokonbaevo –Bishkek–Osh-3 ημέρες πεζοπορία πέρασμα Ak–Tor –Osh–Bishkek

ΗΜΕΡΕΣ

ΠΡΟΓΡΑΜΜΑ

Περιλαμβάνονται Παρατηρήσεις

1η Ημέρα
01 ΑΥΓ

Συγκέντρωση στο αερoδρόμιο Ελευθέριος Βενιζέλος στις 19:45 και αναχώρηση για Bishkek μέσω Κωνσταντινούπολης.

2η Ημέρα
02 ΑΥΓ

Άφιξη νωρίς το πρωί στο αεροδρόμιο Manas της πρωτεύουσας του Κιργιστάν Bishkek . Απογευματινή περιήγηση στην πόλη του Bishkek: Πλατεία Νίκης, Κέντρο Tsum, Κτίριο Όπερας και Μπαλέτου, Μουσείο Καλών Τεχνών, Πάρκο Oak, Μουσείο Mikhail Frunze, Λεωφόρος Erkindik, Υπαίθρια Πινακοθήκη, Κεντρική Πλατεία Ala-Too, μνημείο Chingiz Aitmatov, Παλιά Πλατεία, μνημείο Lenin, Πάρκο Panfilov, Λευκός Οίκος, Μνημείο Επανάστασης, Κτίριο Φιλαρμονικής, Μνημείο Manas, Παζάρι. Διαμονή σε ξενοδοχείο ***.

Bishkek:
*** Ξενοδοχείο
Eισιτήρια εισόδου στα μουσεία.
Δεν περιλαμβάνονται γεύματα.

3η Ημέρα

03 ΑΥΓ

Πρωινή μεταφορά από το Bishkek στο Karakol . Στην διαδρομή επίσκεψη τον πύργο Μπουράνα, ένα αρχιτεκτονικό συγκρότημα του 10-11ου αιώνα. Άφιξη στο Karakol. Περιήγηση στην πόλη: Ρώσικη ξύλινη εκκλησία, Τέμενος των κινέζων μουσουλμάνων (Dungans), Ρώσικη γειτονιά, πάρκο της Νίκης. Διαμονή σε ξενώνα.

Karakol:
Οδική Μεταφορά 6-7 ώρες.
B&B
Το Karakol είναι πολυπολιτισμικό, σε αυτό κατοικούν Κυργίζιοι, Ρώσοι, Κινέζοι Dungans, Ουζμπέκοι και Καζάκοι. Διακρίνεται για την πολύ νόστιμη κουζίνα του.
Δεν περιλαμβάνονται γεύματα και εισιτήρια εισόδου σε αξιοθέατα.

4η Ημέρα

04 ΑΥΓ

Μεταφορά στο φαράγγι Karakol. Πεζοπορία στο φαράγγι μέχρι τη Sirota Hut.
Μια ειδυλλιακή διαδρομή στην δυτική όχθη του ποταμού Καρακόλ που διασχίζει δάση και καταπράσινα «jailoo». (jailoo ονομάζονται τα καλοκαιρινά βοσκοτόπια, λειβάδια σε υψόμετρο, σε πλατιά φαράγγια με άφθονη βλάστηση και νερό)

4ήμερη πεζοπορία λίμνη Ala–Kol:
Γεύματα -Διαμονή σε σκηνές
Ώρες πεζοπορίας 5-7
Υ.Δ.: +600μ.
11 χλμ.

5η Ημέρα

05 ΑΥΓ

Ανάβαση στο Kurgak-Tör, 3.000μ., με καταπληκτική θέα στην κοιλάδα και στην συνέχεια περνώντας από 2 καταρράκτες θα φθάσουμε στην πανέμορφη αλπική λίμνη Ala-Köl (3.533 μ.), το μαργαριτάρι του Κιργιστάν, περικυκλωμένη από κορφές και παγετώνες. Η πεζοπορία συνεχίζει μέσω του ομώνυμου περάσματος Ala-Köl (3.860 μ. ), με εξαιρετική θέα στον παγετώνα Takyr-Tor και των πέντε χιλιάδων βουνοκορφών του Terskey Ala-Too. Στην αρχή της κατάβασης το πεδίο είναι έντονα επικλινές και βραχώδες, κατάληξη στο φαράγγι Keldike (3.200) μ.

4ήμερη πεζοπορία λίμνη Ala–Kol:
Γεύματα -Διαμονή σε σκηνές
Ώρες πεζοπορίας 8
Υ.Δ.: +850μ.
9 χλμ.

6η Ημέρα

06 ΑΥΓ

Πεζοπορία μέχρι την κοιλάδα Altyn-Arashan, (2. 450 μ.). θέρετρο γνωστό για τις ιαματικές πηγές του. Κατασκηνώση σε αυτό το υπέροχο μέρος που περιβάλλεται από εντυπωσιακούς βραχώδεις σχηματισμούς και όπου συγκλίνουν πολλά ρυάκια από τους παγετώνες

4ήμερη πεζοπορία λίμνη Ala–Kol:
Γεύματα -Διαμονή σε σκηνές
Ώρες πεζοπορίας 5-6
Υ.Δ.: -1100μ.
11 χλμ

7η Ημέρα

07 ΑΥΓ

Μικρές πεζοπορίες στο φαράγγι Altyn-Arashan. Ξεκούραση στα ιαματικά λουτρά. Πεζοπορία από το Altyn Arashan έως το χωριό Aksu. Μεταφορά στο Karakol. Διαμονή σε ξενώνα.

Karakol:
B&B και δείπνο
Οδική μεταφορά
Ώρες πεζοπορίας 4
Δεν περιλαμβάνονται γεύματα

8η Ημέρα

08 ΑΥΓ

Πρωινή μεταφορά στο χωριό Bokonbaevo με καθ΄οδόν στάσεις στα φαράγγια Jety-Oguz και Skazka. Στο χωριό Μποκονμπάεβο, δείπνο και κατασκήνωση σε γιούρτες (φορητή στρογγυλή σκηνή που χρησιμοποιείται ως κατοικία από διάφορες νομαδικές ομάδες στις στέπες της κεντρικής Ασίας).

Χωριό Bokonbaevo :
Οδική μεταφορά 2-3 ώρες.
B&B (διαμονή σε γιούρτες, 3-5 άτομα/γιούρτα)
Γεύματα

9η Ημέρα

09 ΑΥΓ

Μεταφορά στο Bishkek . Κατά τη διάρκεια της διαδρομής θα παρακολουθήσουμε επίδειξη του παραδοσιακού τρόπου κυνηγιού με αετούς. Γεύμα στη διαδρομή και άφιξη στο Bishkek όπου ελεύθερος χρόνος. Διανυκτέρευση σε ξενοδοχείο.

Οδική μεταφορά 4-5 ώρες.
Επίδειξη κυνηγιού με αετούς
Γεύμα
Bishkek:
Διαμονή σε ξενοδοχείο
Μεταφορά
Δεν περιλαμβάνεται δείπνο.

10η Ημέρα

10 ΑΥΓ

Πρωινή μεταφορά στο διεθνές αεροδρόμιο Manas του Bishkek και πτήση για το Osh (40 λεπτά), Ξενάγηση στην πόλη, ιερό Sulaiman-Too (βουνό του Προφήτη Σολομώντα) και το παζάρι του Osh, μία από τις μεγαλύτερες υπαίθριες αγορές της Κεντρικής Ασίας. Προαιρετικό γεύμα και δείπνο σε εστιατόριο με τοπικά πιάτα. Διαμονή σε ξενοδοχείο.

Osh:
Διαμονή σε ξενοδοχείο
Μεταφορά
Eισιτήρια εισόδου στα μουσεία.
Δεν περιλαμβάνονται γεύματα.

11η Ημέρα

11 ΑΥΓ

Αναχώρηση από την πόλη Osh (963μ.) και μεταφορά ακολουθώντας τον αυτοκινητόδρομο Pamir στο πέρασμα Chyyirchyck, στην οροσειρά Alay (1 ώρα). Πεζοπορία μέχρι το πέρασμα Kum Bell (3.154μ.-2 ώρες) στην διαδρομή θα γνωρίσουμε την κτηνοτροφική ζωή του Κιργιστάν συναντώντας νομάδες στις καθημερινές εργασίες τους, παρασκευή ψωμιού, άρμεγμα φοράδων κλπ. Στο πέρασμα απολαυστική θέα στην εκπληκτική οροσειρά Alay. Κατάβαση από το πέρασμα μέσα από δάσος με αειθαλή δέντρα (3 ώρες) και κατάληξη σε καταυλισμό κτηνοτρόφων. Διανυκτέρευση σε γιούρτες. Δείπνο με εθνικά πιάτα του Κιργιστάν.

3ήμερη πεζοπορία οροσειρά Alay πέρασμα Ak–tor :
Γεύματα
B&B Διανυκτέρευση σε γιούρτες
Μεταφορά εξοπλισμού με άλογα
Οδική μεταφορά 1 ώρα
Ώρες πεζοπορίας 5
Υ.Δ.: +857/-895 μ.
15 χλμ.

12η Ημέρα
12 ΑΥΓ

Η πεζοπορία σήμερα εναλλάσσεται, διασχίζοντας καταπράσινα λιβάδια με συστάδες αρκεύθων (είδη κέδρων), φαράγγι και δίπλα σε ορμητικό ποτάμι. Μεσημεριανό γεύμα σε καταυλισμό βοσκών με εκπληκτική θέα στα απόκρημνα βουνά. Η διαδρομή συνεχίζει προς πρόποδες του περάσματος Ak-tor στα 3557μ.. Διανυκτέρευση σε γιούρτες και σπιτικό δείπνο.

3 ήμερη πεζοπορία οροσειρά Alay πέρασμα Ak–tor :
Γεύματα
B&B Διανυκτέρευση σε γιούρτες
Μεταφορά εξοπλισμού με άλογα
Ώρες πεζοπορίας 5
Υ.Δ.: +856/-227 μ.
13 χλμ.

13η Ημέρα

13 ΑΥΓ

Το μονοπάτι ανηφορίζει νοτιοανατολικά ανάμεσα σε απόκρημνους ορεινούς όγκους προς το ψηλότερο σημείο του Ak Tor Pass που βρίσκεται στα 3500 μ., με απολαυστική θέα σε πανύψηλες κορυφές και αλπικά βοσκοτόπια. Κατάβαση με θέα την κοιλάδα Murdash. Tο μονοπάτι συνεχίζει κατά μήκος ρέματος μέχρι τον χωματόδρομο (3 ώρες). Μεταφορά στο Osh, 2 ώρες. Διανυκτέρευση σε ξενοδοχείο

3ήμερη πεζοπορία οροσειρά Alay πέρασμα Ak–tor :
Γεύματα
B&B Διανυκτέρευση γιούρτες
Μεταφορά εξοπλισμού με άλογα
Ώρες πεζοπορίας 6(12,5 χλμ)
Υ.Δ. = +658/-1183 μ.
Δεν περιλαμβάνεται δείπνο

14η Ημέρα

14 ΑΥΓ

Πρωινή μεταφορά στο αεροδρόμιο του Osh και επιστροφή στο Μπισκέκ. Ελεύθερος χρόνος στο Bishkek και διανυκτέρευση σε ξενοδοχείο.

Bishkek:
Πτήση Osh-Bishkek
Μεταφορές από/προς αεροδρόμια
Διανυκτέρευση σε ξενοδοχείο
Δεν περιλαμβάνονται γεύματα.

15η Ημέρα

15 ΑΥΓ

Μεταφορά το πρωί στο αεροδρόμιο για την πτήση της επιστροφής.

Bishkek:
Μεταφορά στο αεροδρόμιο
Δεν περιλαμβάνονται γεύματα.

Σημείωση: Θα πραγματοποιηθεί ενημερωτική συνάντηση
Εξοπλισμός – Υπνόσακος έως -5 C – Ορειβατικές Μπότες. Επιπλέον παπούτσια ή ένα ζευγάρι σανδάλια – Αδιάβροχο μπουφάν και παντελόνι – Ζεστές κάλτσες – Σκούφο, καπέλο, γάντια, γυαλιά ηλίου, αντηλιακή κρέμα με υψηλό συντελεστή – Σακίδιο ημέρας 40-50 λίτρων και κάλυμμα βροχής. – Φακός κεφαλής κι εφεδρικές μπαταρίες – Μπουκάλι για νερό – Πετσέτα γρήγορου στεγνώματος – Φαρμακείο πρώτων βοηθειών
– Μπατόν
– Είδη για την ατομική υγιεινή
– Εντομοαπωθητικά (για τα χαμηλά υψόμετρα)
– Δισκία απολύμανσης νερού ή φίλτρο νερού (περισσότερες λεπτομέρειες παρακάτω)
– Χάπια Diamox (ακεταζολαμίδη) για την προφύλαξη από την νόσο του υψομέτρου
– Σουγιά
ΝΕΡΟ Το νερό είναι σημαντικό κατά τη διάρκεια της πεζοπορίας, παρέχεται βραστό νερό ή τσάι/καφέ κατά τη διάρκεια του πρωινού, του μεσημεριανού γεύματος, του δείπνου, ωστόσο το βραστό νερό είναι περιορισμένο και δεν είναι αρκετό για το γέμισμα των μπουκαλιών για την επόμενη μέρα. Το νερό θα λαμβάνεται από φυσικές πηγές, τρεχούμενα ρυάκια και όχι από στάσιμα νερά και θα απολυμαίνεται με χάπια. Δεν υπάρχουν χάπια για την απολύμανση νερού στο Κιργιστάν απ’ όσο γνωρίζουμε.
Μεταφορά του εξοπλισμού από αχθοφόρους: Παρέχεται 1 αχθοφόρος ανά άτομο, ο οποίος μεταφέρει έως 15 κιλά, σε αυτό το βάρος συμπεριλαμβάνεται το φαγητό, οι σκηνές, κλπ . Τυχόν ατομικά αντικείμενα σας που θα κουβαλούν οι αχθοφόροι δεν πρέπει να υπερβαίνουν τα 3-4 κιλά. Το κόστος για επιπλέον αχθοφόρο 30 ευρώ ανά ημέρα.
Η εξόρμηση απευθύνεται στα μέλη του Ε.Π.ΟΣ.Φυλής και σε μέλη άλλων συλλόγων της Ε.Ο.Ο.Α.
ΑΕΡΟΠΟΡΙΚΑ ΕΙΣΗΤΗΡΙΑ
Αναχώρηση
1 TK1846 01AUG ΑΘΗΝΑ-ΚΩΝΣΤΑΝΤΙΝΟΥΠΟΛΗ 21:50 – 23:25
2 TK 344 02AUG ΚΩΝΣΤΑΝΤΙΝΟΥΠΟΛΗ – ΜΠΙΣΚΕΚ 00:45 08:55

Επιστροφή
3 TK 345 15AUG ΜΠΙΣΚΕΚ-ΚΩΝΣΤΑΝΤΙΝΟΥΠΟΛΗ 10:20 13:20
4 TK1845 15AUG ΚΩΝΣΤΑΝΤΙΝΟΥΠΟΛΗ-ΑΘΗΝΑ 18:50 20:20
Κόστος αεροπορικών εισιτηρίων: 695€ (συμπεριλαμβανομένων φόρων αεροδρομίων, ΦΠΑ, 2 αποσκευές συνολικού βάρους 30 κιλών και 1 χειραποσκευή βάρους 8 κιλών μέσα στο αεροσκάφος) Η τιμή των αεροπορικών εισιτηρίων συμπεριλαμβάνεται στην συνολική τιμή του κόστους του ταξιδιού,

Κόστος για τα μέλη του Συλλόγου : 2.400€
Προκράτηση αεροπορικού εισιτηρίου με κατάθεση 50€ έως 5/3/2024 τα οποία θα κατατεθούν στην αεροπορική εταιρεία για κράτηση του εισιτηρίου και συμψηφίζονται με την εξόφληση του αεροπορικού εισιτηρίου και το τελικό κόστος του ταξιδιού. Σε περίπτωση ακύρωσης θέσης μετά τις 5/3/24 δεν επιστρέφονται τα 50€.
Προκαταβολή: 720€ έως 30/03/24
Εξόφληση έως 25/06/24
Ακυρωτικά:
Σε περίπτωση ακύρωσης πριν τις 30/03/24 επιστρέφεται η προκαταβολή εκτός από τα 50€για το αεροπορικό εισιτήριο
Σε περίπτωση ακύρωσης μετά τις 30/03/24 δεν επιστρέφεται η προκαταβολή.
Σε περίπτωση ακύρωσης μετά τις 25/06/24 παρακρατείται όλο το ποσό
Σε περίπτωση ακύρωσης και αν υπάρξει δυνατότητα αντικατάστασης με άλλο άτομο μέχρι 15/7/24 τότε επιστρέφεται το ποσό εξ ολοκλήρου.
Η ΤΙΜΗ ΕΧΕΙ ΥΠΟΛΟΓΙΣΘΕΙ ΜΕ ΤΗΝ ΙΣΟΤΙΜΙΑ USD/EURO ΣΤΙΣ 12/02/24 ΤΥΧΟΝ ΑΛΛΑΓΕΣ ΘΑ ΕΠΗΡΕΑΣΟΥΝ ΤΟ ΤΕΛΙΚΟ ΚΟΣΤΟΣ
Συντονιστής: Δρόσος Τραπεζάρης

82η Π.Ο.Σ. Εύβοια: Πεζοπορίες ενάντια στις εγκαταστάσεις αιολικών πάρκων
2024-07-21 10:00 - 23:00
21/7 Κυριακή (μονοήμερο)
82η Π.Ο.Σ. στη ΔΙΡΦΗ ΕΥΒΟΙΑΣ

Διαδρομή: Καταφύγιο “Μιχάλης Νικολάου” – Ράχη Συκά – μονοπάτι Ξηροβουνίου – Διασταύρωση προς Κόνισμα – πηγή Τέμπλα – πηγές Κόνισμα – Ξερόρεμα – Στρόπωνες.

Θετική υψομετρική: 271μΕκκίνηση διαδρομής: 1100μΚατάληψη διαδρομής: 381μώρες πορείας 5 ώρες.3 σημεία υδροληψίας στην διαδρομή.

Η διαδρομή που θα περπατήσουμε την Κυριακή το πρωί αμέσως μετά το πρωινό έχει μήκος 15.1 χιλιόμετρα με εκκίνηση από το καταφύγιο Μιχάλης Νικολάου.

Κυριακή πρωί: Αναχώρηση 07:00 από την αφετηρία μας στην οδό Λιοσίων με πούλμαν για το διάσελο της Δίρφης. Στην ουσία είναι μια διαδρομή που περνάει από το δασωμένο και Ξηροβούνι, περάσματα στα αλπικά σημεία με θέα το Αιγαίο, περάσματα από πηγές νερού, πηγή Τέμπλα και πηγές Κόνισμα όπως και στις πηγές του Κείθε ρέματος. Με κατάληξη το χωριό Στρόπωνες για το κλείσιμο της Π.Ο,Σ, Από εκεί πούλμαν της διοργάνωσης θα επιστρέψουν τον κόσμο στο σημείο έναρξης της πορείας (Ράχη Συκά).
Στην περίπτωση που οι συμμετέχοντες επιθυμούν, μπορεί το πούλμαν να συνεχίσει από τους Στρώπονες για την παραλία Χιλιαδού για κολύμπι στην θάλασσα ή όσοι δεν επιθυμούν να συνεχίσουν στη Ράχη Συκά για το πρόγραμμα της Π.Ο.Σ.
Συντονιστής: Κώστας Κατσούλης
Σημαντικό: όποια από τα μέλη μας επιθυμούν να συμμετέχουν στις 3ήμερες εκδηλώσεις τη; 82ης Π.Ο.Σ. θα πρέπει να μετακινηθούν με δικά τους οχήματα και να ακολουθήοσυν το παρακάτω πρόγραμμα ή μέρος του προγράμματος αυτού του Ε.Ο.Σ.Χαλκίδας.

περισσότερες πληροφορίες:
https://eoschalkidas.gr/82pos/

ΑΝΑΛΥΤΙΚΟ ΠΡΟΓΡΑΜΜΑ

1. Παρασκευή 19 Ιουλίου

17:00 – Άνοιγμα καταφυγιου Δίρφυος και άνοιγμα Γραμματείας Π.Ο.Σ., προσέλευση και δήλωση ορειβατών, τακτοποίηση σε αντίσκηνα
20:00 – Προσφορά δείπνου, ορειβατικά δρώμενα
23:00 – Σιωπητήριο

2. Σάββατο 20 Ιουλίου

07:30 – Εγερτήριο, άνοιγμα Γραμματείας Π.Ο.Σ., προσέλευση και δήλωση ορειβατών, τακτοποίηση σε αντίσκηνα
08:00 – Προσφορά πρωινού γεύματος
09:00 – Έναρξη ορειβατικών και παιδικών δραστηριοτήτων
15:00 – Λήξη ορειβατικών και παιδικών δραστηριοτήτων
16:30 – Προσφορά μεσημεριανού φαγητού, ξεκούραση
17:00 – Επίσημη έναρξη Π.Ο.Σ.
19:00 – Προσφορά δείπνου και ορειβατικά δρώμενα
21:00 – Μουσικές & χορευτικές εκδηλώσεις
23:00 – Σιωπητήριο

3. Κυριακη 21 Ιουλίου

06:30 – Εγερτήριο & άνοιγμα Γραμματείας Π.Ο.Σ.
07:00 – Προσφορά πρωινού γεύματος
08:00 – Έναρξη ορειβατικών και παιδικών δραστηριοτήτων
15:00 – Άφιξη όλων των ομάδων στο χωριό Στρόπωνες, λήξη Π.Ο.Σ., μουσικές & χορευτικές εκδηλώσεις

2/3

Από τη Γκιώνα ως την Οίτη, διάσχιση στο μονοπάτι της εθνικής αντίστασης
2024-07-12 10:00 - 2024-07-14 23:00
12-14/7
Από τη Γκιώνα ως την Οίτη, διάσχιση στο μονοπάτι της εθνικής αντίστασης
Αναχώρηση στις 07:00 το πρωί με Ι.Χ, για Γοργοπόταμο Φθιώτιδας όπου σταθμεύουν τα Ι.Χ. για 3 μέρες και στη συνέχεια μετεπιβίβαση (τράνσφερ) σε τοπικό πούλμαν για τη μεταφορά στο χωριό Στρώμη.(Με συνεννόηση μέσω του Συλλόγου μπορεί να συμμετέχει και όποιος δεν διαθέτει Ι.Χ. επιβιβαζόμενος σε όχημα άλλων μελών μας) Κρατήσεις στο τηλέφωνο του Σύλλόγου
Παρασκευή: Στρώμη – Ε4 – Σπηλιά – Μονοπάτι Εθνικής Αντίστασης – Στρώμη ή Μαυρολιθάρι
Η ελατοσκέπαστη και σκιερή διαδρομή αρχίζει από το χωριό Στρώμη στους πρόποδες της Γκιώνας περίπου στα 900μ.υψόμετρο. Από εκεί ακολουθώντας το μονοπάτι του Ε4 κατευθυνόμαστε στην σπηλιά όπου έμειναν για ένα μήνα οι Άγγλοι σαμποτέρ που συμμετείχαν στην ανατίναξη της γέφυρας του Γοργοποτάμου. Μέσα σε ελατόδασος θα συναντήσουμε το δίκτυο ύδρευσης της Στρώμης και την Αικόλακκα όπου οι ντόπιοι περνούσαν τους θερινούς μήνες. Στην συνέχεια θα ακολουθήσουμε κατηφορική πορεία στο μονοπάτι της Εθνικής Αντίστασης και θα καταλήξουμε πίσω στην πλατεία του χωριού. Ω.Π.: 4-4.50 ή , Υ.Δ.: 540 Β.Δ.: 1 (11χλμ.). Μετά την πορεία θα μεταφερθούμε με πούλμαν στο χωριό Μαυρολιθάρι όπου θα διανυκτερεύσουμε. Αν δεν γίνουν οι μετακινήσεις με πούλμαν, τότε η πεζοπορία μας θα συνεχιστεί μέχρι το χωριό Μαυρολιθάρι για 4χλμ ακόμη Ω.Π.: 6, Υ.Δ.: 1140, Β.Δ.: 2 (15χλμ.)
Σάββατο: Διάσχιση Καστριώτισσα – Καταβόθρα
Ίσως το πιο όμορφο τμήμα του τριημέρου καθώς η διαδρομή μας διασχίζει τα φημισμένα λιβάδια της Οίτης. Όπως είναι γνωστό μεγάλο τμήμα του βουνού έχει χαρακτηριστεί σαν Εθνικός Δρυμός και αυτό οφείλεται στην μεγάλη και σπάνια βιοποικιλότητα. Περισσότερα από 1400 είδη φυτών έχουν καταγραφεί από επιστήμονες. Ξεκινώντας από την πλατεία της γραφικής Καστριώτισσας (1.100μ.) θα ανηφορήσουμε μέσα σε ελατόδασος για τον χώρο αναψυχής Σμαίλη με εξαιρετική θέα στα Βαρδούσια. Το μονοπάτι αυτό το διάλεξε ο τσοπάνης που οδηγούσε τους σαμποτέρ γιατί ήταν το μόνο μη ορατό πέρασμα αφού στα αλπικά λιβάδια θα ήταν εύκολο να εντοπιστούν. Θα διέλθουμε δίπλα από όμορφο καταρράκτη και τελικά θα φτάσουμε στην Σπηλιά Καταβόθρα όπου υπάρχει νερό και θα γίνει η κατασκήνωσή μας. Σε απόσταση ενός χιλιομέτρου βρίσκεται ο αρχαιολογικός χώρος “Πυρά Ηρακλέους” και αξίζει μια επίσκεψη μιας και εκεί υπήρχε στην αρχαιότητα ναός αφιερωμένος στον Ηρακλή και ήταν μάλιστα ο ψηλότερα χτισμένος ναός στην Ελλάδα σε υψόμετρο 1560μ (σήμερα μόνο ερείπια σώζονται).. Ω.Π.: 7, Υ.Δ.: 810, Β.Δ.: 2 (16χλμ.). Ο κατασκηνωτικός εξοπλισμός θα έχει ήδη μεταφερθεί στον χώρο κατασκήνωσης με βανάκι.
Κυριακή : Καταβόθρα – Πλακωτό – Γοργοπόταμος
Φαίνεται να είναι η πιο δύσκολη ημέρα με τα πιο πολλά χιλιόμετρα όμως η πορεία είναι κυρίως κατηφορική. Θα απολαύσουμε αρχικά τα δροσερά δάση της Οίτης και τα πολλά ρέματα με τα άφθονα νερά που θυμίζουν βόρεια Ευρώπη. Τα πρώτα χιλιόμετρα θα φύγουν γρήγορα γιατί κινούμαστε πάνω σε παλιούς δασικούς δρόμους που πλέον τείνουν να γίνουν μονοπάτια. Έτσι θα φτάσουμε εύκολα στις πηγές του Γοργοποτάμου όπου από ψηλά θα θαυμάσουμε ένα από τα μεγαλύτερα φαράγγια με καταρράκτες που ξεπερνούν τα 80μ. (από τα πιο δύσκολα στην Ευρώπη για canyoning). Κατά την κατάβασή μας με θέα τη γέφυρα του Γοργοπόταμου θα γίνει η τελευταία ξενάγηση αναλύοντας το σχέδιο που είχαν καταστρώσει οι σαμποτέρ και οι αντάρτες για την ανατίναξή της. Ο κατασκηνωτικός εξοπλισμός θα έχει ήδη μεταφερθεί με βανάκι στο Γοργοπόταμο. Λήξη της διάσχισης και αναχώρηση με ΙΧ ή πούλμαν. Ω.Π.: 10, Υ.Δ.: +460 -1200, Β.Δ.: 3 (26χλμ.)
Συντονιστής: Λουκάς Πρατήλας
(Η αμοιβή του κ.Λουκά Πρατήλα θα επιμεριστεί στους συμμετέχοντες)

Ευρυτανία: Πρόδρομος. Κορυφές Τριανταφυλλιά (1.817μ.). Μπράσκα (1.660μ.).Ποταμοδιάσχιση στο Ρέμα Πλατανάκι- φαράγγι Δεκατιάς. Πεζοπορία στο μονοπάτι «Παναιτωλικής Πολιτείας»
2024-07-05 19:30 - 2024-07-07 23:00
5-7/7
Ευρυτανία: Πρόδρομος. Κορυφές Τριανταφυλλιά (1.817μ.). Μπράσκα (1.660μ.).Ποταμοδιάσχιση στο Ρέμα Πλατανάκι- φαράγγι Δεκατιάς. Πεζοπορία στο μονοπάτι «Παναιτωλικής Πολιτείας».
Στις άγριες κι εντυπωσιακές απολήξεις της οροσειράς του Παναιτωλικού όρους στην περιοχή της Ευρυτανίας θα γίνουν οι πορείες μας αυτό το τριήμερο. Θα διασχίσουμε το φαράγγι της Δεκατιάς που πήρε το όνομά του από τον Δεκάτη [φοροεισπράκτορας ] που ερχόμενος να εισπράξει τους φόρους οι προεστοί του χωριού Κόπραινα (σημερινή ονομασία Πρόδρομος) τον έριξαν στο φαράγγι και πήρε τ΄όνομά του.
Παρασκευή: αναχώρηση 16:30 για το χωριό Πρόδρομος ή Καστανιά Ευρυτανίας όπου οι διανυκτερεύσεις σε σκηνές ή σε κλειστό χώρο με υπνόσακους ή σε ξενώνα.
Σάββατο: Δύσκολη πορεία: Η διαδρομή μας αρχίζει από την πλατεία του χωριού Πρόδρομος Ευρυτανίας (720μ.) και ακολουθώντας το καλντερίμι διασχίζουμε κάθετα το χωριό μέχρι το Σταυρό (800μ.) συνεχίζοντας σε κατηφορικό μονοπάτι μέχρι το τοξωτό γεφύρι στη θέση Ράχη Μύλου (450μ.). Περνώντας το γεφύρι ανηφορίζουμε δεξιά φτάνοντας στο διάσελο Κοσίνας και συνέχεια στρίβοντας δεξιά το μονοπάτι φτάνουμε στην κορυφή Πρ.Ηλίας ή Μπράσκα (1.660μ.) και μετά κατηφορίζοντας φτάνουμε στη θέση Παλιολήμερο και στρίβοντας αριστερά φτάνουμε στον αυχένα Τριχιά και από πάνω μας είναι η κορυφή Τριανταφυλλιά (1.817μ.) όπου με σκραμπλ σκαρφαλώνουμε στην κορυφή και ακολουθώντας το μονοπάτι της κορυφογραμμής, καταλήγουμε στο χωριό Καστανιά (950μ.). Ένα μέρος του μονοπατιού ακολουθεί το παλιό μονοπάτι Καρπενησίου-Μεσολογγίου του οποίου η λιθοδομή σώζεται Ω.Π.: 8-9, Υ.Δ.: +1097 -867, Β.Δ.: 3 (20χλμ.)
Εύκολη πορεία: μονοπάτι «Παναιτωλικής Πολιτείας»: Από το χωριό Πρόδρομος, ακολουθούμε παλιό μονοπάτι που ακολουθούσαν για αιώνες οι κάτοικοι της Ευρυτανίας για να φτάσουν στο Μεσολόγγι και το Αγρίνιο. Από καλντερίμι στην αρχή, στη συνέχεια από μονοπάτια, η διαδρομή κινείται προς Ράχη Μύλου, τέμνει το Ρέμα Πλατανάκι, περνά από το διάσελο Κοσίνας, την Κουτσλίθρα, το Παλιοκλήσι (εγκαταλελειμμένη συνοικία του Πρόδρομου) κι επιστρέφει στον Πρόδρομο. Υπέροχη διαδρομή με εναλλαγές τοπίο, θέα στις κατάφυτες κι απότομες κι υπέροχες κορυφές Κουκουρέχι, Πρ.Ηλίας, Τριανταφυλλιά, Αποκλείστρα, Καλιακούδα, Χελιδώνα και στις κοιλάδες ανάμεσά τους (κυκλική διαδρομή) Ω.Π.: 5-5.30, Υ.Δ.: 650μ , Β.Δ.: 2 (12χλμ.)
Κυριακή: Ρέματα Πλατανάκι – Δεκατιά (ποταμοδιάσχιση διάσχιση), πεζοπορικό. Μεταφερόμαστε με αγροτικά από το χωριό Πρόδρομος στην περιοχή Γρανά απ’ όπου αρχίζουμε τη διάσχισή μας στο ρέμα Πλατανάκι με κατεύθυνση βόρεια. Το φαράγγι με τα εντυπωσιακά γεωλογικά ανάγλυφα των πετρωμάτων στα τοιχώματά του μας εντυπωσιάζει από την ομορφιά του. Σε μερικά σημεία είναι τόσο στενό όπου σχεδόν δημιουργεί φυσικό τούνελ. Οι αλλεπάλληλες βάθρες του μας προκαλούν για κολύμπι και σε μερικά περάσματα χρειάζεται σκραμπλ. Μετά την τοξωτή γέφυρα Ράχη Μύλου (Ραχημύλη) και μέχρι τη γέφυρα Μπακογιάννη το φαράγγι ονομάζεται Δεκατιά όπου τελειώνει η διάσχισή μας και στη συνέχεια χύνεται στον Κρικελοπόταμο. Για τη διάσχιση είναι απαραίτητη η γνώση κολύμβησης γιατί βαθαίνει σε πολλά σημεία και περνιέται μόνο κολυμπώντας. Απαραίτητα παπούτσια για ποταμοδιάσχιση, αδιάβροχο σακίδιο για τα προσωπικά αντικείμενα και κράνος Ω.Π.: 3-4, Υ.Δ.: -200, Β.Δ.: 1+ (5-6χλμ.) Υπεύθυνος: Θωμάς Γεώργας
Η εξόρμηση πραγματοποιείται σε συνεργασία με τον Ορειβατικό Σύλλογο «Πάντα Βρέχει»
Συντονίστριες: Φωτεινή Χριστοπούλου & Ioanna Ryba

Σπέτσες, εθελοντικός καθαρισμός μονοπατιών: έλα κι εσύ στην ομάδα μας!!!
2024-06-28 19:00 - 2024-07-05 00:00
Παρ.28/06 – Πέμπτη 4/07
Σπέτσες, εθελοντικός καθαρισμός μονοπατιών: έλα κι εσύ στην ομάδα μας!!!
Το πευκόφυτο νησί των Σπετσών, η Πιτυούσα της αρχαιότητας θα μας περιμένει φέτος στα σκιερά και καταπράσινα μονοπάτια της για να συντηρηθούν και να καθαριστούν από τη βλάστηση όπου χρειάζεται από τους εθελοντές μας. Το δίκτυο 19 μονοπατιών, 69χλμ χρειάζεται τη φροντίδα των ομάδων μας για την συντήρησή του για να είναι βιώσιμο στο μέλλον και να μπορεί μέσω των διαδρομών του να συνεχίζει την πολιτιστική κληρονομιά αυτού του μοναδικού νησιού. Το δίκτυο «Μονοπάτια Πολιτισμού» στις Σπέτσες είναι ιστορικής σημασίας και απείρου φυσικού κάλους και «συνυπάρχει» αρμονικά με το γραφικό πετρόχτιστο ιστορικό οικισμό των Σπετσών, όπου, και ο Ε.Π.Ο.Σ.Φυλής, πρεσβεύοντας τις αξίες της ανάδειξης της πολιτιστικής μας κληρονομιάς, θα συνδράμει στην συντήρησή του.
Με πρωινή εθελοντική εργασία 4 περίπου ωρών στα μονοπάτια, με απογευματινές πεζοπορίες στα πιο ενδιαφέροντα από αυτά, με ξεναγήσεις στον ιστορικό θησαυρό των μνημείων του νησιού, με κολύμπι και ξενοιασιά, με το «ρεπό της Τετάρτης» των εθελοντών στην Ύδρα, θα κυλήσει το «κλασσικό» εθελοντικό μας πρόγραμμα για άλλη μια χρονιά, για άλλο ένα καλοκαίρι… Ένα πλούσιο πολιτιστικό πρόγραμμα θα συνοδεύει και φέτος το πρόγραμμά μας με αποδέκτες τους εθελοντές και την τοπική κοινότητα.
Φέτος θα είμαστε φιλοξενούμενοι του Δήμου Σπετσών και των Μονοπατιών Πολιτισμού Σπετσών της Ελληνικής Εταιρείας Περιβάλλοντος και Πολιτισμού, με διαμονή στο Γυμνάσιο Σπετσών (σε αίθουσες με υπνόσακο και κάριματ ή σε σκηνές. για τις διανυκτερεύσεις μας.
Μέγιστος αριθμός εθελοντών: 30 άτομα.
Αναχώρηση την Παρασκευή 28/6 στις 4 το μεσημέρι από την αφετηρία του Συλλόγου μας στην Αθήνα με πούλμαν για την Κόστα κι από εκεί με καϊκι θα αποπλεύσουμε για τις Σπέτσες. Λήξη του προγράμματος την Πέμπτη 4/7 απ’ όπου το μεσημέρι ο απόπλους για την Ερμιόνη κι από εκεί με πούλμαν, επιστροφή στην Αθήνα. Η δαπάνη μετακίνησης των εθελοντών είναι ευγενική χορηγία των Μονοπατιών Πολιτισμού Σπέτσες – ΕΛΛΕΤ
Συμβολική συμυμμετοχή ανά εθελοντή 25€ για την συντήρηση και ανανέωση των εργαλείων του προγράμματος (τσάπες, ψαλίδες, θαμνοκοπτικά, αλυσοπρίονα, χειροπρίονα κλπ.)
Συντονιστές: μέλη του Δ.Σ.
Εκδήλωση ενδιαφέροντος από 13/5/24 στο τηλέφωνο του Συλλόγου μας 210-2411148
Εκδήλωση ενδιαφέροντος στο τηλέφωνο του Συλλόγου μας

Δυτικό Πωγώνι. Νεμέρτσικα: κορυφές Μερόπη 1 (2.175μ. ), Μερόπη 2 (2.208μ), Κουρούνα (1.930μ.) & Βλαχοβούνι (1300μ.) διάσχιση. Μουργκάνα (1.806μ.) Ι.Μονή Μολυβδοσκέπαστου. Πεζοπορίες στην ατόφια Πωγωνίσια φύση
2024-06-21 19:00 - 2024-06-24 23:00
21-24/6
Δυτικό Πωγώνι. Νεμέρτσικα: κορυφές Μερόπη 1 (2.175μ. ), Μερόπη 2 (2.208μ), Κουρούνα (1.930μ.) & Βλαχοβούνι (1300μ.) διάσχιση. Μουργκάνα (1.806μ.) -χαράδρα Γκογκούσας. Ι.Μονή Μολυβδοσκέπαστου. Πεζοπορικές διαδρομές στην ατόφια Πωγωνίσια φύση, περνώντας από γεφύρια, νερόμυλους, πηγές. Παραδοσιακό πανηγύρι στη Στρατίνιστα. Επισκέψεις σε λαογραφικά μουσεία.
Στο δυτικό Πωγώνι, στα ΒΔ της Ηπείρου στην συνοριογραμμή Ελλάδας –Αλβανίας βρίσκονται η οροσειρά της Νεμέρτσικας κι η οροσειρά της Μουργκάνας να μοιράζονται στα δυο κράτη. Στις κορυφές και τις πλαγιές της Μουργκάνας κατά τη διάρκεια του εμφυλίου πολέμου και για περισσότερα από δύο χρόνια διεξήχθηκαν σφοδρές μάχες
Παρασκευή: Αναχώρηση στις 16:00 για το Δελβινάκι Πωγωνίου όπου οι διανυκτερεύσεις σε ξενώνα ή σε σχολείο με υπνόσακους.
Σάββατο: Δύσκολη πορεία: Αναχώρηση με το πούλμαν για το χωριό Δρυμάδες (1.070μ.) απ’ όπου ανάβαση στις δύο κορυφές στην ελληνική επικράτεια Μερόπη (1) 2.175μ. και Μερόπη (2) 2.208μ. η δεύτερη του όρους Δούσκος ή Νεμέρτσικα. Οι πρώτες 3,30 ώρες είναι συνεχής ανάβαση σε απαιτητικό τερέν και συνεχίζουμε στις επόμενες κορυφές Κουρούνα (1.930μ.) και Βλαχοβούνι (1300μ.). Με κατεύθυνση ΝΑ φτάνουμε στο χωριό Πωγωνίσκος και από εκεί ακολουθούμε το παλιό παραδοσιακό μονοπάτι που χρησιμοποιούσαν οι κάτοικοι και μας οδηγεί στον τελικό προορισμό μας που είναι το χωριό Μολυβδοσκέπασστο (595μ.) και χρησιμοποιούσαν οι κάτοικοι των δύο χωριών. Διάσχιση του βουνού σε όλο το μήκος του στο ελληνικό έδαφος, μια απαιτητική πορεία για δυνατούς ορειβάτες. Ω.Π. : 9-10, Υ.Δ.: +1140 – 1613, Β.Δ.:3 (20χλμ.). Επισκεπτόμαστε το ομώνυμο μοναστήρι του Μολυβδοσκέπαστου. Η διαδρομή αυτή αφιερώθηκε στον ορειβάτη του Φ.Ο.Σ. ΠΩΓΩΝΙΟΥ Κωνσταντίνο Τώνη για την προσφορά του στην ορειβασίας και τη συμβολή του στη συντήρηση και ανάδειξη των μονοπατιών της ακριτικής περιοχής του Πωγωνίου.
Εύκολη πορεία: Διάσχιση του όρους Κουτσόκρανο (1.325μ.). Από Δελβινάκι (700μ.) – Κουτσόκρανο, Λούτσα ΜωραΪτη 1.250μ. που χτίστηκε για τις ανάγκες των κτηνοτρόφων προπολεμικά (το 1935μ.) – διάσχιση του δάσους στους πρόποδες του Κουτσόκρανου, στη συνέχεια το πυκνό δρυόδασος της Μερόπης, φτάνουμε στους προϊστορικούς τύμβους στη θέση «Ανεμόμυλος» κοντά στο γεφύρι του Γκρέτση με το νερόμυλο του Παλιόπυργου σχετικά κοντά του. Η διάσχισή μας ολοκληρώνεται στο χωριό Παλιόπυργος (850μ.) που βρίσκεται στις παρυφές της Νεμέρτσικας. Μια υπέροχη πεζοπορική διαδρομή στο όρος Κουτσόκρανο Ω.Π.:5.30-6, Υ.Δ.: 500μ. Β.Δ.:1+ (14χλμ.). Μεταφορά με το πούλμαν (κι αν το επιτρέψει ο χρόνος) στάση στο χωριό Πωγωνιανή, όπου επίσκεψη στο λαογραφικό μουσείο Ιερομνήμης, στο μουσείο Τηλεπικοινωνιών όπου όλη η ιστορία της εξέλιξης της επικοινωνίας, στεγασμένο στο σεράι Ομέρ Εφέντη (μετέπειτα οικία Α.Αλεξοπούλου) ή αν δεν το επιτρέψει ο χρόνος μεταφορά απ ευθείας στο χωριό Μολυβδοσκέπαστο και επίσκεψη στο ομώνυμο μοναστήρι. Η Μονή αναγέρθηκε το 670 μ.Χ. επί Αυτοκράτορος Κωνσταντινουπόλεως του Κωνσταντίνου Δ΄ του Πωγωνάτου και η οροφή του Ναού σκεπάστηκε με μολυβδόφυλλα, το οποίο στα χρόνια της Τουρκοκρατίας χρησιμοποιήθηκε από τους Έλληνες για να γίνουν βόλια, με τα οποία πολέμησαν τους Τούρκους. Εάν υπάρχει χρόνος θερμά υπαίρθια λουτρα στα Καβάσιλα.
Κυριακή: Δύσκολη πορεία: Από τον οικισμό των Αγίων Αποστόλων που βρίσκεται πάνω το χωριό Αγία Μαρίνα Πωγωνίου (650μ.) στις παρυφές της Μουργκάνας, (όρη Τσαμαντά) ανάβαση στην κορυφή της Μουργκάνας (1.806μ.) σε αλπικό πεδίο με καταπληκτική θέα στον ποταμό Δρύνο που διασχίζει τον κάμπο της Νευρόπολης στα ελληνόφωνα χωριά της Αλβανίας. Στη συνέχεια η πορεία ακολουθεί κατά μήκος τη συνοριογραμμή Ελλάδας – Αλβανίας και συνεχίζει με κατάβαση μέσω της άγριας χαράδρας της Γκογκούσας μέσα από μικτά δάση και υπέροχη θέα και από άλλο μονοπάτι επιστρέφει στον οικισμό των Αγίων Αποστόλων (κυκλική πορεία) Ω.Π.: 7-8, Υ.Δ.: 1156, Β.Δ.: 2 Εύκολη πορεία: Από το Δελβινάκι (700μ.) – Λούτσα Σκυφτού (1.250μ.) – περιοχή Λάζαρη – δρυόδασος Βύσσανης – προϊστορική τύμβοι Γκλάβας – Κατωγέφυρο Ωραιόκαστρου – Νερόμυλος Ωραιόκαστρου – πηγές Γκλάβας του ποταμού Γορμού (διάσχιση). Μια διαδρομή με πλούσιες εναλλαγές στην υπέροχη κι ατόφια φύση του δυτικού Πωγωνίου Ω.Π.: 6, Υ.Δ.: 550, Β.Δ.: 1+ (14χλμ.)
Στη συνέχεια θα μεταφερθούμε στο χωριό Στρατίνιστα ή στο χωριό Περιστέρι στις παρυφές του βουνού Κασιδιάρη, όπου θα συμμετέχουμε στο παραδοσιακό Πωγωνίσιο πανηγύρι της Αγίας Τριάδας με προσφερόμενο φαγητό από τον πολιτιστικό σύλλογο και κυκλικούς παραδοσιακούς χορούς
Δευτέρα: Ένας τελευταίος περίπατος στο Δελβινάκι με επίσκεψη στο Λαογραφικό Μουσείο «Νικόλαος Πατσέλης» πριν την αναχώρησή μας. Καθ΄οδόν, επισκεπτόμαστε το μουσείο πολέμου στο Καλπάκι, αφιερωμένο στον ελληνοϊταλικό πόλεμο 1940-41
Συνεργασία με τον Φ.Ο.Σ.Πωγωνίου
Συντονιστές: Στέφανος Ραζακιάς, Δρόσος Τραπεζάρης & ………..

Αρκαδία: Πιάνα –Λυκόρεμα - Αρκουδόρεμα – Λιμποβίσι (διάσχιση). Σπίτι του Γέρου του Μωριά, Θεόδωρου Κολοκοτρώνη
2024-06-16 10:00 - 2024-06-17 00:00
16/6
Αρκαδία: Πιάνα –Λυκόρεμα – Αρκουδόρεμα – Λιμποβίσι (διάσχιση). Σπίτι του Γέρου του Μωριά, Θεόδωρου Κολοκοτρώνη
Αναχώρηση 07:00 για το ιστορικό χωριό Πιάνα Αρκαδίας με το όνομά του να συνδέεται με το θεό Πάνα και την όμορφη πλατεία του στα 1.080μ. στους πρόποδες του Μαινάλου. Κοινή πορεία: Απ’ εδώ αρχίζει η πεζοπορία μας στην αρχή ελαφρά ανηφορική κι αφού περάσουμε τη Σπηλιά του Πάνα και το Λυκόρεμα (από δύο σχετικά δύσκολα περάσματα) και μέσα στον Ελισσώνα ποταμό, η διαδρομή μας συνεχίζεται μέσα στο Αρκουδόρεμα, με σημεία πυκνής βλάστησης, καταρράκτες, μικρές βάθρες, σε ένα καταπράσινο τοπίο μέχρι την Παναγία του Αρκουδορέματος (14ος αι.). Σ΄αυτό το σημείο θα περιμένει το πούλμαν κι όποιος κουράστηκε μπορεί να επιβιβαστεί. Ω.Π.: 4-4.30, Υ.Δ.: 340, Β.Δ.: 1 (7,5χλμ.) Δύσκολη πορεία: στρίβουμε δεξιά και μετά από 2,5 ώρες από αυτό το σημείο, φτάνουμε στο χωριό Λιμποβίσι (1.2000μ.). Επίσκεψη στο σπίτι-μουσείο του Θεόδωρου Κολοκοτρώνη Συνολικές Ώ.Π.: 6.30, Υ.Δ.: +350-250, Β.Δ.: 2 (11χλμ.)
Συντονιστές: Δανάη Γαβρά & Δημήτρης Κουμπάρος

Εθελοντικός καθαρισμός μονοπατιών του 16ου ορεινού ημιμαραθωνίου αγώνα «Αρμα Πάρνηθας» σε τμήματα του "κόκκινου ρόμβου"
2024-06-15 11:00 - 20:00
15/6 (Σάββατο)
Εθελοντικός καθαρισμός μονοπατιών του 16ου ορεινού ημιμαραθωνίου αγώνα «Αρμα Πάρνηθας» σε τμήματα του “κόκκινου ρόμβου”
Συνάντηση στην πλατεία Δημαρχείου Χασιάς στις 07:00 και μετακίνηση με οχήματα μέχρι την πηγή Φάλκουτ Κρο απ’ όπου είσοδος στο μονοπάτι εθελοντικός καθαρισμός των δύο τελευταίων τμημάτων του μονοπάτιού του “κόκκινου ρόμβου” του 16ου αγώνα δρόμου. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες , χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 3-4 ώρες. Ο Σύλλογος παρέχει τα εργαλεία
Απαραίτητη η κράτηση στο σύλλογο
Συντονιστές: μέλη του Δ.Σ.

Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & γιουβετσάκι στον ξυλόφουρνο!!
2024-06-09 11:30 - 17:00
9/6 (εκλογές)
Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημαμαραθωνίου
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του 15ου αγώνα δρόμου (Καστρίζα – πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες , χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας
Μετά το τέλος του εθελοντικού καθαρισμού, ο Σύλλογος κερνά στην πλατεία της Χασιάς μοσχαράκι γιουβέτσι στον ξυλόφουρνο και κρασάκι για τους εθελοντές! Μετά θα πάμε να ψηφίσουμε, πιστοί στις αρχές της Δημοκρατίας!!
Απαραίτητη η κράτηση στο σύλλογο
Συντονιστές: μέλη του Δ.Σ.

Εύβοια: Φαράγγι Αγίου Δημητρίου – παραλία Σχινοδαύλεια
2024-06-08 11:00 - 23:00
8/6 Σάββατο
Εύβοια: Φαράγγι Αγίου Δημητρίου – παραλία Σχινοδαύλεια
**Η πορεία προτείνεται για αρχαρίους

Αναχώρηση 07:00 με προορισμό το χωριό του Αγίου Δημητρίου στη ΝΑ Εύβοια (400μ.). Με αφετηρία την πέτρινη βρύση κατευθυνόμαστε στο τέλος του οικισμού και ακολουθούμε μονοπάτι που αρχικά κινείται σχεδόν παράλληλα με την κοίτη του ρέματος Πορφύρας, για να συνεχίσει σε χωματόδρομο μέχρι την γαλαζοπράσινη παραλία της Σχοινοδαύλειας στο Αιγαίο. Εκεί εκβάλει και το ποταμάκι της Πορφύρας σχηματίζοντας μια λιμνούλα δίπλα σε εντυπωσιακή σπηλιά με σταλακτίτες μέχρι ακτή. Κολύμπι στα πεντακάθαρα νερά Ω.Π.: 3,30-4, Y.Δ.: 400, B.Δ.:1 (6,5χλμ.)
Συντονιστές: Άλκης Φέτσης & Δάφνη Γιώτη

Αχαία. Χελμός: α) Ύδατα Στυγός - Ψηλή κορφή (2.355μ.) - Νεραϊδοράχη (2.341μ.) -Χιονοδρομικό (διάσχιση) β) Πεζοπορία Σόλος – Καστράκι – βρύση Γκόλφως – Σόλος (κυκλική)
2024-06-02 10:00 - 22:00
2/6
Αχαία. Χελμός: α) Ύδατα Στυγός – Ψηλή κορφή (2.355μ.) – Νεραϊδοράχη (2.341μ.) -Χιονοδρομικό (διάσχιση) β) Πεζοπορία Σόλος – Καστράκι – βρύση Γκόλφως – Σόλος (κυκλική)
** Η εύκολη πορεία προτείνεται για αρχαρίους
Ακολουθώντας το ευρωπαϊκό μονοπάτι Ε4, διασχίζοντας το Χελμό, φτάνει κανείς στη βάση του καταρράκτη, απ’όπου πέφτουν τα ιερά νερά της Στυγός. Τα μυθικά ύδατα βρίσκονται σε υψόμετρο 2.100μ. στην απόκρυμνη και βραχώδη Νεραϊδοράχη. Εκεί, σύμφωνα με τη μυθολογία, η Θεά Θέτιδα βάφτισε τον Αχιλλέα και έγινε αθάνατος, εκτός από τη φτέρνα του, απ’όπου τον κρατούσε κι έμεινε το μόνο τρωτό σημείο επάνω του. Η Στύξ ήταν Ωκεανίδα που είχε το παλάτι της στα Τάρταρα και την φυλούσαν νύχτα-μέρα δράκοι ακοίμητοι. Από εκεί πιστεύονταν πως ανάβλυζαν τα νερά της πηγής και θεωρούσαν πως το νερό χάριζε αθανασία. Εκεί ορκίζονταν οι θεοί (ήταν ο μεγαλύτερος όρκος που μπορούσε να κάνει ένας θεός) και εκεί εξέτιαν την ποινή τους οι τιμωρημένοι θεοί.. Σύμφωνα με τον Παυσανία, τα νερά της ήταν θανατηφόρα για τους ανθρώπους και τα ζώα, ενώ ήταν επιβλαβή και για τα υλικά, εκτός από το χρυσό και τις οπλές των αλόγων. Το χρώμα των νερών είναι μαύρο, καθώς γλείφουν τον βράχο πέφτοντας. (πηγή: discover kalavrita)
Αναχώρηση 07:00 για το χωριό Περιστέρα.
Δύσκολη πορεία: Το πέρασμα του μονοπατιού στα Ύδατα Στυγός βρίσκεται στα Αροάνια Όρη (Χελμός) σε υψόμετρο 1.800μ. Η διαδρομή ξεκινά από το Άνω Μεσορρούγι, ένα μικρό οικισμό πάνω από το χωριό Περιστέρα (1.060μ.) από δασικό δρόμο στην αρχή όπου θα γίνει μεταφορά με αγροτικά μέχρι την αρχή του μονοπατιού όπου αρχίζει η πεζοπορία σε απότομη δασωμένη πλαγιά μέχρι που η κλίση του εδάφους γίνεται ξανά ήπια. Με θέα τις ψηλές κορυφές του βουνού και συνεχίζει ανηφορικά μέχρι που το δάσος σταματά και ξεκινά το αλπικό κομμάτι. Η διαδρομή περιλαμβάνει ένα εκτεθειμένο κομμάτι ασφαλισμένο με συρματόσχοινο ή φιξαρισμένο σχοινί, καθώς το μονοπάτι στενεύει πολύ, το έδαφος γλιστρά και το πέρασμα χρειάζεται πολύ προσοχή. Το μονοπάτι συνεχίζει σε απότομη πλαγιά που οδηγεί στον καταρράκτη και το τοπίο γίνεται απόκοσμο. Μετά προσπερνώντας την εποχική λίμνη της Μαυρόλιμνης (2.050μ.) η ανάβαση συνεχίζεται αρχικά στην Ψηλή κορφή (2.355μ.) του Χελμού και στη συνέχεια κατευθυνόμαστε προς το Αστεροσκοπείο “Αρίσταρχος” και προσπερνώντας το κατευθυνόμαστε στη Νεραϊδοράχη (2.341μ.) με την εντυπωσιακή θέα ακόμη και μέχρι τον Κορινθιακό κόλπο, για να συνεχίσουμε την κατάβαση μέχρι το Χιονοδρομικό κέντρο Καλαβρύτων (1.700μ.) (διάσχιση) Ω.Π.: 6-7, Y.Δ.: + 1250 -655, B.Δ.: 3 (15χλμ.)
Εύκολη πορεία: Η διαδρομή αρχίζει από το χωριό Σόλος αρχικά σε δασικό χωματόδρομο, συναντάμε το μνημείο στη θέση Καστράκι για τη σφοδρή μάχη μεταξύ Ελλήνων και Τούρκων και μετά την Βρύση της Γκόλφως και του Τάσου. Συνεχίζοντας τον χωματόδρομο, μπαίνουμε πλέον σε μονοπάτι μέσα στο δάσος και στη συνέχεια συνεχίζουμε πάλι σε δασικό χωματόδρομο με κατάληξη στο χωριό Σόλος (κυκλική) Ω.Π.: 4.30- 5, Υ.Δ.: 450, Β.Δ.: 1 (13χλμ.).
Συντονιστές δύσκολης πορείας: Σταύρος Ανάγνου & Διονύσης Σεμιτέκολο
Συντονίστρια για την εύκολη πορεία: : Δανάη Γαβρά

Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημαμαραθωνίου
2024-06-01 11:30 - 17:00
1/6
Εθελοντικός καθαρισμός μονοπατιών του 16ου ορεινού αγώνα «Αρμα Πάρνηθας» & ορεινού ημαμαραθωνίου
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του 15ου αγώνα δρόμου (Καστρίζα – πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες , χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας
Απαραίτητη η κράτηση στο σύλλογο

Παρνασσός, διάσχιση: Ζεμενό - Κόψη Μάνας - Τσάρκος (2.416μ.) - Γεροντόβραχος (2.396μ.)
2024-05-26 10:00 - 2024-05-27 00:00
26/5
Παρνασσός, διάσχιση: Ζεμενό – Κόψη Μάνας – Τσάρκος (2.416μ.) – Γεροντόβραχος (2.396μ.)
Αναχώρηση 07:00 για Ζεμενό (800μ.), ανηφορική πορεία στις δασωμένες πλαγιές του Παρνασσού και ανάβαση από την κόψη Μάνας μέχρι την κορυφή Τσάρκος σε αλπικό πεδίο. Συνεχίζουμε με ανάβαση στον Γεροντόβραχο σε αλπική ζώνη και κατάβαση στο πάρκινγκ του χιονοδρομικού «Κελάρια». Η διαδρομή έχει ένα δύσκολο πέρασμα και είναι απαιτητική (1.640μ.). Ω.Π.: 9-9.30, Υ.Δ.: +1600 -800, Β.Δ.: 3
Συντονιστές: Νίκος Μητρόπουλος & Ιωάννα Ρύμπα
